url: =Dahna Pulakna: Mangpha Pa Pum Suan Mung :: ZOMI DAILY\nDahna Pulakna: Mangpha Pa Pum Suan Mung\nposted on 2 December 2014 at 9:11 am Lomkholna: Dahpihna, News, ZIUSA, Zomi\nArizona State, Phoenix khuapi a teng, Zogam pan Cingpikot khuami, Kawlpi khua a khangkhia, Pa Pum Suan Mung (Suante beh) in Nov. 26, 2014 ni in, damlohna hang tawh, a leitung nuntakna hong nusiata hi. Pa Pum Suan Mung in ahong nusiat laitak in kum (50) acing pan hi a, US gam ah peemta dingin ahong tun’ zawh kha (3) kimkhawng a cingpan ahi hi. Pa Pum Suan Mung in a it mahmah a zi, Nu Nian Ngaih Lian leh a tanu (3), a tapa (1) hong nusiatsan ahih manin, nakpi takin kikhasiatpih hi.\nPa Pum Suan Mung hong nusiatna hangin adah akap, a zi a tate leh meeltheih tanaute, a khuapih tuipihte leh a pawlpi mipihte, khua leh tui kipawlna Zomi Innkuan Arizona kipawlna tawh akibang in, Zomi Innkuan USA Executive Committee pawlzong nakpi takin kidah a, kikhasiat lawh mahmah hi. Adiak in, US gam ah peemta in nuntakna athak a kipan ding a kithawi kimlai, khangcing nailopi in hong nusiatbek hilo, zi leh tate lungleng khuangai dingin hici bang tuahsiatna kituahkhak pen lamdang kisa a, kidah phadiak hi.\nPa Pum Suan Mung tawh hun nunung pen Phoenix Zomi Christian Church pawlpi innteekna tawh Dec. 02, 2014 (Tuesday) ni, sunkim nai 12:00Noon in kibawl ding a, hanmual ah kikha ding hi.\nPa Pum Suan Mung hong nusiatna hangin adah akap lungleng khuangai a om laizom u leh nau, nu leh pa, lawm leh gual khempeuh anungta Pasian in hong hehnem henla, adamlai teng cidam takin nisim mabante ah thupha leh thathak tawh a kalsuankik zo dingin ahong siamna ding thu ka ngen uhhi.\nPrevious: Atheihhuai DNA (Deoxyribonucleic Acid)\nNext: US gamsung West Virginia ah thau kikapna piangleuleu\nNa khempeuh in Hun nei ~ TK Thang\nGZA pan hopihna ~ December 2015\nInntung ah asi khat kahlei tawnleh kamsia thei ci’n aluang khautawh khaisuksak ~ ZD


timestamp: atn

url: =KHANGNO LE ALAUHUAI GUIHTHEIH KHAMTHEIH. Agelh - Sia Pau Suan Kap - Laibu Saal\nHome > ZOMI SIAMSIN MAGAZINE [ Vol 2 > KHANGNO LE ALAUHUAI GUIHTHEIH KHAMTHEIH. Agelh - Sia Pau Suan Kap\nKHANGNO LE ALAUHUAI GUIHTHEIH KHAMTHEIH. Agelh - Sia Pau Suan Kap\nKHANGNO LE ALAUHUAI GUIHTHEIH KHAMTHEIH\nAgelh - Sia Pau Suan Kap, Kansauzang\nCivil Hospital, Tamu\nThangmual dungah ngeisok paakte apaak ziahziah laitak a etlawm pen hun hi a, ngeisok kung zong ateh dum kiuhkeuh lakah a paak san silhselhte i muh ciangin etlawm lua mahmahin i lungsim zong hong nosuaksak hi. Singkung zong ateh selin adum kiuhkeuh laitak a etlawm penpen hun hi a, Singgah zong a mincil laitak a khumpen hun ahi hi. Gamsung zong tumtaite apaak laitak anamtui’ pen hun hi a, Zu lakah zong bangmah a kihel nailo zuning in a cilpen a limpen ahi hi. Tuamah bangin mihing zong i khangno hun pen i thahatpen, i limcitpen, i etlawmpen i namtui pen hun ahi hi. Tua i khangno hunin ahoih- ahoihlo kithei nuam, athak khat peuh kisilh kiteng kiciam kisin nuam mahmah hi.\nGuihtheih khamtheih in mi ginalote asiasak apuksak thei khat ahi hi. A palhkhia nuama ngum ngiu’ngeu paak bang ahi khangnote lakah guihtheih khamtheih hong kilui mawk pen i gam i minam adingin dahhuai mahmah hi. Lim hoih mahmah khat a kisuaihna laidal kang tungah laitui vom akibuaksuah, bang tuak ding cih theih khollo a khuamial sunga khualzin tawh kibangin lipkhaphuai mahmah hi. Atak takin khangnote in guihtheih khamtheihte kizo sakin khuamial sungah gamman mawk ding ahi kei hi.\nTuhunin khangnote in i gam i minam khantoh nadingin panmun hoihtak la-a sepkhiat ding ahi hi. Buan lo tawh leisek kibawl theilo a, Khua-ul luang loin bangmah ma i tun’ kei ding hi. Khut polloin sing i phukzo kei dinga, sisan luang loin galdonaah i gualzo ngeikei ding hi.\nMihing lungsim pen kiim-le-paam in hong zo thei a, kiim-le-paam zong khat le khat i kilawh thei hi. Lawh sunga i koih khawm Apple pum khat sia leh adangte zong asiat theih mah bangin khangno ginalo tawmkhat hangin apil, ahau, athukhual, amuanhuai ding khangno tampi’n siatlawh thei hi.\nGuihtheih khamtheih hangin khangnote asiat mang ding leitung gam khempeuh kilung himawh mahmah hi. Tua hi a, leitung gambup kipawlna UNO in thusuah khat na gen a, tua in, “Problem of Drugs is Problem of People” “Guihtheih khamtheih buaina in mihingte’ buaina hi” cih ahi hi. UNO in guihtheih khamtheih tawh kisai-in thubulphuh khat na pulakin leitung gam khempeuh na hanthawn leuleu uh hi. Tua in “Drugs, Global Problem Requiring Global Responde”, “Guihtheih khamtheih hanga leitung buaina leitung bup in i do ding hi” cih ahi hi. Tuhun ciangin Guihtheih khamtheih nam tuamtuamin kibawlin leitung mun khempeuh zel tamai hi. Hong zongsang sak thei guihtheih khamtheihte anuai-a bangin kikhen thei hi.\n(a) Khuak tha niam/nem sak namte (Depressant): :Zavom zakang pan a kibawlte, gtn. Methadon, Pepthidin, Ihmutsuah zate (barbituates, Sedatives, Hynoptic, Valium, Dizepam)..\n(b) Lungsim Loklawpte (Stimulants): :Cocain, Amphetamines, Methamphetamines.\n(c) Mit haisak thei khialsakte (Hallucinogens): :Peyote Cacuts, Psilocybin Mushrooms, LSD.\n(d) Zakeu namte (Cannabis): Marijuana, Ganja, Hashis... cih bang namte hi a, tawm leh lawpsakin tam leh hong hai-amsak hi.\n(e) A khu’ namte (Volatile chemicals): :Thenner, Ether, Petroleum..\n(f) Atui namte (liquor): :zu sungah hong zongsangsak thei Alcohol kihel a, Zu tuamtuam, Rum, Beer a tuamtaumte.\n(g) Zanah namte (Tobacco): :Zanah sungah hong zongsang sakthei ahi Nicotine dat kihel a, Zateppi, Cigaretee a tuamtaumte, Khaini ...\n(h) Tuitawh pawi namte (beverage): :Cafee, Niangteh, atui a dawnding a kibawl namte sungah zong hong zongsang sakthei caffeine dat kihel hi.\nA tunga i gen bangin guihtheih khamtheih pen a nam tuamtuam atui, avui, akhal, akhu-in kibawl hi. A zatdan zong atep amuam, adawn, adik le asut cih bangin lampi tuamtuam tawnin kizang hi. A tak takin pumpi adingin gu ahi kimlai khuaizu banga kigen mawka, sihtheihna ahih pen seltheih iptheih ahi kei hi.\nGuihtheih khamtheih lakah akimu masa le alauhhuai pen in beng (Opium, number 4) ahi hi. Amasapen in Europe gam nisuahna gam Mediterranean mun kim teng, Europe gam khanglam gam teng le Asia gam nitumna gamlam mun tengah kithei masa hi. Kawlgamah zong Kungbaung dynesty hunlai pekin India gampan hong lut hi. Mangkangte uk sungin 1878 kuma India gama bawl uh Beng’ act Upadi pen, 1909 kumin Kawlgam ah kibawl hi. Tua banah tua Upadi puahphatna le alauhhuai guihtheih khamtheihte upadi pen 1930 kumin kibawl hi. Hong uk kumpite a hun tawh kizui-in upadi thakte zong bawlto zelzel uh hi. Kawlgamah amasa in Shangam le Kachin gamah kiciing masa ahih manin Beng’ hanga siatna buainate zong amau na thuak masa uh hi. Kumpi lam panin zong nasia takin akham uh hangin Singnuai mite hangin deihzahin khamzo khollo uh hi.\nKhangno pawlkhat in guihtheih khamtheih zat pen mibatna khat hi ci-in, Pasal cihciang zatep tepthei ding, Zu dawnthei ding, guihtheih khamtheih zong suthei ding... ci-in mi ginalote’ kampau peuh genin neithei uh hi. A tak takin cile’ng Meimual pen, Khammual asa uh hi a, nak lauhuai mahmah hi. Va-ak kimlai Utong a kineih liatluat pen muh thadahhuai-in zong huathuai mahmah hi. Tua mah bangin i limcit, i melhoih thahat pen hun khangnolai a teeksuah mawk cih pen dahhuai mahmah hi. Khangno pawlkhat kum 30 zong cing nailo pi-in teek mawkin khansih mawk uh hi. A innkuanpih a minampihte kisum mahmah hi. Zomi khangnote bel tua bang dingin i kiphal hetkei hi.\nGuihtheih khamtheih zatkhakna a thu tuamtuam om hi. Pawlkhatte’n thei nuam sin nuam pongin ahih uh pen a zongsang suak om hi. Pawl khatte’n cigolh sagolh noptuamna, sungtholh khak nadingin zatuia azang zong om hi. Lawmngaihte tawh lemtang lo, sumbawlna-ah asumh, a tuahsia pawlkhatte’n a heh a thangpaihnate uh a mangngilh pak nadingun ahih zong om hi. Pawlkhatte leuleu in nasep neilo lua-in hunawng’ ngahlua uh ahih manin cimthoihna-in ahih kha zong om hi. Khuapi sunga khanno pawlkhatte in Sanglai lah zolo, matutna lah bangmah nei loin nu le pa le kiim-le-paam tawh alemtang mello uh ciangun lungsim ginalote in lamgei mite tawh kikhawlin zatep tep, zu dawn, zavom zakang tep, dik, kisunin damdamin khauhpai semsem uh hi.\nZatui tha tawh feeling angah laitakun mihau suakin huih lakah Taih (building) lam uh hi. A lungkhamna teng uh bei-in angaihsut nop bangbang uh piang pahpah ding bang hi. Khuak le lungsim azen nopna lamdang khat ngah uh hi. A zatui tha teng abei teh alungkham, a haksatnate uh angei bang lel ahih manin amau zong a ngei bangmahun hong hihzel uh hi. Tua bang danin hong tamvei luat ciangin khawlthei nawn loin hong zongsangta uh hi. Tam kisam semsem uh ahih manin sum zong tam kisam semsemta uh hi. Pasalte bang sum kicing cih om nawn loin neihsa teng abei teh inn sunga zuaktheih teng zuakin, inn sungah a om nawnloh teh midangte tungah guta zuaukhemin hong om uh hi. Guihtheih khamtheih a kinakzatna khuapi khuaneuteah guta buluh tam phadiak hi.\nNumei zatui zongsangte in pumpi kizuak (prostitute), vansai-ah na gusim cihbangin om thei uh hi. Hih guihtheih khamtheihte tawh sumbawlte mi zatin om thei uh hi. Sum tampipi ngah thei uh ahih manin guitheih khamtheih sila suak thei uh hi. Zatui zat asawt ciangin annek tuidawn, nikten puansilh, pasal tawh omkhopnate damdamin kin nawnlo uh hi. Tua bang danin ahun akumte hong sawt ciangun apumpi ci-le-sa in zo nawn loin natna ngahin si, Palikte’n manin Thong (jail) sungah khum’ cih bangin a lam tawpna uh hithei hi.\nLeitung Galpi Nihna lai-in Kawl gamah zong guihtheih khamtheihte hong laang mahmah hi. Bogyoke Aungsan in khangnote guihtheih khamtheih tawh asiatmang ding a patauh manin khangnote tungah a lunggulh kam khat gen hi. Tua in “I gamah milian milui tamnawn lo hi. Khangthakte hun hong tung hita a, nidanga gamthu-uk mite khialh bangin kial nawn loin dan thak, lungsim thak tawh anuam mahmah gamthak khat nong bawl dinguh kong phawksak nuam hi” na ci ngetngut hi.\nGuihtheih khamtheih zang dinga kipan khangnote khutzep a, etmawk ding ahi kei hi. Nu le pa le biakna makaite mapang khawma i dal khop ding hi. Tua bang siatna sungah abual loh nadingun khutlena ma i suatpih ding ahi hi. Kumpite’n zong hih guihtheih khamtheih abei nadingin na tampi sem uh hi. Aciaptehna (register) bawlin kem, a kep nading zato hon sak, a lauhuai a zia theihsakna thuhilhna, lim a lahna, kidemnate bawl, mi khempeuh muh dingin signboard te suang,.. cih bangin mipi tungah na tampi sem uh hi.\nKawlgamah natna suksia pen ahi , HIV/ AIDS, TB, Sin natnate (Hepatitis B, C) , Khangno natna (STD) te in guihtheih khamtheihte zatna pan kingah kilawh tampen hi. Khangnote in athak khatpeuh mu-in zakha le-uh theinuam sinnuam pah uh hi. Athak khempeuh sinding theihding athupit teisam hangin hih guihtheih khamtheihte-ah i kisinkhak hetloh ding kong hanthawn nuam hi. Kam’ muanna tawh ling sikte hi kei ni. Hong tuk ding cih thei gegu sa-in gul lawng ngamte hi kei ni.\nAtatakin cile’ng guihtheih khamtheih i cih in singkung asihmai ding i deih ciangin abulah kal-in mei tawh i haltum bangin, i gam i minam mailamah a khantoh ding hong haza migilote’ nasep ahi hi. Tuhun teh sumbawlna kivakna peuha neih khak hetloh ding kong thum nuam hi. Tuhun teh na hoihlo sep pen akhanggui, tu le tate’n thuaklawh ci hi. Tu le tate’ khang hi nawn loin ei muh tekteka agu akithuak pah ngekngek hun hita mai hi. Lingkung pan theigah kilo ngei loin, Tahum kung pan mangbuh vui kila ngeilo hi, I suan bangbang singgah i lo ding a, i vawh bangbang khaici i at ding hi.\nGuihtheih khamtheih hanga siatna pawlkhat en ni cile’ng mi cingtak zawh nawnlohna, akilawhthei natna lauhhauite ngah khak theihna, guta zuaukhemin gamtat siatna, tate tungah natna lawh sawnin mipoi khat hong pian theihna.. cihbanga alauhuai akhauh mahmah gukhauh tampi in nungzui thei lai hi.\nI gam i minam’ neihsate deihgawh a hong susia nuam gamkekte i pu i pate’n nasia takin a nado khiatmang bang mahin, i gam i minam hong susia ding hih guihtheih khamtheihte i gam i tu i tate i khualna-in i do i dal, i suksiat mang ding ahi hi. Hausa ulian, nu le pa, biakna maikaite le khangnote mahmah mapang khawmin i sepkhop leh kizo bek ding hi. Tua ahih manin lung kituak ni.\nTua hi-a kong it khangthak momno lia le tangte aw, huih tamna mualsang pen, siattheihna gammang tulak, asaupen gimna gunpite khengin i biak Pasian’ deihna bangin gamta nungta-in gam le minam adingin apil, asiam athukhual khangthak momnote nong suah nading uh, i Zogam tunnu in hong lunggulh mahmah hi, ci-in kong hanthawn hi.\nI biak Pasian in Zo Tunnu’ vontawi lia le tang khangthak momnote thupha hong pia ta hen. Amen.\nPage 75 – 78 .\nThuluui/Articles ZOMI SIAMSIN MAGAZINE [ Vol 2\nItem Reviewed: KHANGNO LE ALAUHUAI GUIHTHEIH KHAMTHEIH. Agelh - Sia Pau Suan Kap Description: Rating: 5 Reviewed By: Cinpu Zomi


url: =Tedim khuahun (21 January 2017) ~ Tedim Times :: ZOMI DAILY\nposted on 22 January 2017 at 7:44 pm UTC+9:30 Lomkholna: News, Tedim, Zomi\n~ Tedim khuasung pen kumthak khitzawh gamdaih suah mahmah aa khuasung vak leng La kihong valval cih zong kiza nawn lo hi. Khuahunpen December, 2016 laisangin votzaw aa huihnundan pen siangvot kilkel hi.\n~ Tedim sangpi ( No.1 B.E.H.S.Tedim ) pen nidang ka sang kah lai un zong a kipuah zelzel hi mah leh luikikkikta aa Puahhuai mahmah hi. Tua pen tungsiah lamte leh Sangsiate kilungnuam lo aa Lungdam bawl sangkhak sung in Kongkhak leh Tawlette kibawlsak aa tu in a hih leh manta in etlawm mahmah hi.\n~ Tedim khuasung ah Meikhuam mungte nidang hun lai aa Sik a kizang hi in tuin kilaih ding aa Meizum lamte in zong a Khuamte koih khin aa a sawt loin hong kilaih ding hi.\n~16/1/2017 ni in Tedim khua ah ding bek hi loin Mitampi aa dng in thunget namual ( International Prayer Mountain ) ding pen Saimual pan in Gawmual dong ah seh na zong kinei aa tuni a LAIPI zong kisuang khin hi.\n~ Tedim khuasung ah Shalom kipawlnate makaih natawh Bawlungsuih zong Kamhau Tualpi ah om aa team 10 val kimawl in lunglut huai peuh mah hi.\n~ Tedim khuasung lampi munpawl khatte zong Lampi Kattazasi siate kipuah kik aa zatnuamtuam mahmah hi.\n~ 18/1/2017ni Tedim Christian Fellowship-te\nMakaih natawh CMBC biakinnpi ah\nPasian thuthuk sin na kinei aa\nMikangte zong thuhilh ding in kihel hi. Thusin mi 100 val kihel thei hi.\nShia Shian/ Tedim Times\nPrevious: Tedim ah Phone tawh sum kikhem sawm ~ Zingsol\nNext: India ah meileng tuahsia, mi 26 si, 100 liam ~ ZD\nBiakna leh Gamthu (Church and State) ~ Pu King Mang


url: =ZOMI NAM NI (Zomi Natioanal Day) By - Rev. Dr. Khen Za Sian (August,2000) - Laibu Saal\nHome > Thuluui/Articles > ZOMI NAM NI (Zomi Natioanal Day) By - Rev. Dr. Khen Za Sian (August,2000)\nZOMI NAM NI (Zomi Natioanal Day) By - Rev. Dr. Khen Za Sian (August,2000)\nFebruary 20 ni pen, “ZOMI NAM NI,” ahi hi. Tua ni pen tu hun ciangin Zomite in i omna mun ciatah kithupi ngaihsut ahih manin a nopci leh a thupi thei pen in kibawl ciat hi. Leitungah minam lian khempeuh in a neih Minam Ni pen ei zong a nei i hih manin angtan huai mahmah leh Ni thupi mahmah khat zong ahi hi. Zomi Nam Ni pen ol takin van panin hong kiasuk hi lo a, gam makai masate in dawi havang kawmkal panin a na kaihkhiat uh ahi hi.\nMikangte in Zogam hong uk uh ciangin ki-ukzia ding upadi hong bawl sak uh, “Chin Hills Regualtion Acts,” in i kipumkhatna ding sangin, kikhenna hong piang sak zaw hi. Kum 50 sung hong ukna sungah Zomi sungah khat leh khat, bawng (group) khat leh bawngkhat kikhenna hong pian sak banah, beh khat leh beh khat na ngawn hong kimelma sak hi. Tua banah Zomite khen khat Bangladesh gamah, khenkhat India gamah, khenkhat Kawl gamah hong khen sawnsawn uh ciangin i minam sungah kitel khialhna leh pau leh ham kitheih lohna hong piang sak hi. Hih thute hangin Zomi makai masate in kipumkhatna ding a ngaihsutna panun Zomi Nam Ni hong piang khia ahi hi.\nMakai masate in kipumkhatna lo tawh mikangte khutnuai leh hong piak uh upadi nuai panin kisuakta ngei lo ding hi cih na phawk ahih manun, a ciangciangah kipumkhatna ding na vaihawm uh hi. Tua thu hangin Ware khua-ah September 29, 1932 ni-in Zomi makaite in vaihawmna na nei uh a, kipawlna “Chin Hills Union Organization,” (CHUO) na phuan uh hi. Tua munah, “Zomite in pilna leh theihna lamah i mainawt theihna ding leh mikangte khut sung panin i suahtak theihna dingin,” khensatna na nei uh hi. Tua a khensatnate uh lai tawh gelhin mikangte pia uh hi.\nTua bangin a ngetna uh pen mikangte in a san lohna thu uh leh CHUO pen, “Kipawlna man hilo hi,” ci-in February 20, 1938 in Zomi uliante na zasak uh hi. Tua thuzaksakna hangin Zomite kipumkhatna guanin, a kipawlkhopna uh thakhauh sak zaw sop ahih manin, ukpite ukna a beina ding leh mikang khutnuai panin suahtakna ngah theihna dingin pankhop nopna lianpi guan hi.\nTua hun lai-in Kawlgam laizangah General Aung San makaihna tawh suahtakna ding na hanciam mahmah uh, General Aung San in CHUO thu a theih ciangin December 13, 1946 ni-in a teenna innah CHUO makaite, namdang makai tuamtuamte leh namneu tuamtuam makaite tawh kipawlkhopna a kip zaw neih theihna dingin kikaikhawmin khensatna na nei uh hi. Tua maban zopna in March 4-6, 1947 in Zomite leh Kawlmite in kilemna na bawl uh a, Kawlmite taangin U Ba Chu, Zomite taangin Pu Vuantu Maung in kilemna suai na kai uh hi. Tua hun sung mahin Nyang Shwe khua-ah Kachin, Shan leh Zomite-te in mapang khawm dingin thukimna suai na kai uh hi. Tua thute tawh kizui-in minam ciatin a taangmi ding uh teelkhiatna nei uh a, Zomi sung panin: Pu Hlur Mung, Pu Kio Mang leh Pu Thawng Za Khup-te na teel khia uh hi. Shan ukpi sung panin: Tawn Peng, Yawng Husei, North Hsenwi leh Mong Pawn, Hsamongh Kam. Shan minam sung panin: Tin Aye, Kya Bu, Saw Yapa leh Hkun Htee. Kachin minam sung panin: Sinwa Nawng, Zau Rip leh Dinra Tawng. Bahmo panin: Zala, Zau Lawm leh Labang Grong-te ahi uh hi. Tua khit ciangin General Aung San makaihna tawh February 12, 1947 ni-in Shan gam Pinlong ah thukimna suai na kai uh hi. Tua thukimna tawh kizui-in January 4, 1948 ni-in suahtakna kingah a, minam tuamtuam kigawm ahi manin, “Union Of Burma,” ci-in na kipsak uh hi.\nKawlgam in suahtakna i ngah hangin ukpite in mikangte hong piak upadi tawh hong uk lai uh hi.Tua thu hangin Zomite kipumkhatin khut khat khai khe khat khai i bat theihna dingin Zomi makaite in phualpi lamah February 3, 1948 ni-in ngetna na bawl uh hi. Tua a ngetna uh tawh kizui-in, “Chin Hills Inquiry Commission,” na bawl uh a, tua kipawlna makaihna tawh February 12-23, 1048 sung Falam ah Zomi sung panin mi 5000 palai na paikhawm uh hi. Tua munah a kikuppi uh pen, “Mikangte in Zogam ki-ukna dingin hong piak ahi, “Chin Hills Regulation Acts,” zang suak ding maw? Phiat ding, cih ahi hi. Hih vaihawmna-ah Capt. Pu Mang Tung Nung makaihna tawh a kinei ahi hi. Tedim panin taangmi ahi Pu Thang Za Kai (Rev. Dr. Kam Khaw Thang pa no) in phiat dingin a deihna lai tawh kician takin a gelh pen makaite tungah pia-in, a kam tawh zong gen beh lai hi. Tua a genna pen Falam taang mi Pu Sum Mang leh Kanpalet taangmi Pu Than Mung-te in thukimpihna thugen uh hi. Tua thu tawh kisai-in ngaihsutna namnih om lai ahih manin, vote tawh khensatna nei uh hi. Palai 5000 sung panin zatsuak ding a deih vote 17 pha a, phiat dingin a deih pen vote 4983 pha hi. Tua ahih manin zat not loh dingin thukimna a neih khit uh ciangin, February 2o, ni pen, “Zomi Nam Ni,” dingin kipsak pah uh ahih manin February 20, 1948 ni-in, “Zomi Nam Ni,” hong piang khia ahi hi.\nTua a kipsak uh pen October 9, 1950 ni-in Chin Affairs Council in, Zomi Nam Ni dingin February 20 ni na kipsak hi. A kipsakna uh tawh kizui-in February 20, 1951 kumin a masa pen Zomi Nam Ni, Mindat khuapi ah na zang uh hi. Tua munah Zagam ulian khempeuh kimtakin a pai banuah, Prime Minister U Nu zong va kihel in hanthotna leh thapiakna a neih banah President of Burma in lungdampihna lai zong simkhiatna nei hi.\nA MIN LEH HUN KIKHEL SAWMNA\n1956 kum-in Chin Affairs ah a sem Pu Za Hre Lian in, February 20 ni pen December 4, ni tawh khel dingin vaihawm hi. Tua a vaihawmna pen mipite in lim takin a ngaihsut uh ciangin, December kha 4, ni-in Zomite kipumkhatna dingin mailam kalsuanna ding vaihawmna leh kikupna om ngeilo ahih manin, a piang theilo suak hi.\nFebruary 1, 1966 kumin, Zogam ulian pawl khat in, “Zomi Nam Ni,” cih sangin, “Chin Special Day,” cih tawh a kikhel theihna dingin vaihawmna nei uh hi. Tua thu Bu Put Pa (Tedim) in a zak ciangin, kumpi General Ne Win kiangah kam tawh ahi zongin lai tawh ahi zongin, a kikhel lohna ding leh, a kikhel theihloh thu ahi zongin thei sak hi. Tua a theihsakna tawh kizui-in, January 9, 1967 ni-in, Chin Affairs Council in, “Zomi Nam Ni,” pen a ngeina bangin zat dingin khensatna nei uh hi(Chin Affairs Council Khensatna No. 29/04 ‘2’ on Janaury 9, 1967).\n1985 kum ciangin Khakhal zumpi panin, “Zomi Nam Ni,” pen, “Chin State Day,” cih dingin thu hong ging kik leuleu a, ahih hangin Chin State i cih pen January 1973 kumin hong piang khia pan ahih manin laih theih zia ding om lo hi (Chin State has come into existence under the section 30 ‘B’ of the Constitutions of the Union of Burma).\nTua hun pan kipanin a thupi thei pen in, “Zomi Nam Ni,” kizang to ciatciat hi. Hun khat ciangin galkapte khut sungah suakta takin kizang thei nawn loin, ahih hangin Zomite lungsim sungah hih thu bei thei lo ahih manin, ahi thei bangbangin i omna ciatah a limci thei pen dingin kizang tangtang hi. Mailam hunah suakta takin i mi nam ni i zat theihna dingin a kuama ciat in tavuan i nei hi.\n“Zomi Nam Ni,” hong piankhiat zia i et kik ciangin, Zomite makai masate kilungtuakna leh kipumkhatna gah ahih manin, mapangin a sepkhopnate uh tu hun khangthakte in zong i theih den dingin, mailam i kal suanna dingin thuman pha leh ettehhuai ahih banah i deihnate i ngah theihna dingin vanzat hoih ahih lam phawk huai hi.\n“TOPA Pasian in luah dingin a teel minam leh TOPA pen Pasian dingin a teel minam in thupha ngah minam ahi hi,” (Late 33:12)\nNi Thupi Piankhiatna Taangthu Thuluui/Articles\nItem Reviewed: ZOMI NAM NI (Zomi Natioanal Day) By - Rev. Dr. Khen Za Sian (August,2000) Description: Rating: 5 Reviewed By: Cinpu Zomi


url: =ZAM Thupuak :: 12 Aug 18 (Zomi Khuado 2018) :: ZOMI DAILY\nZAM Thupuak :: 12 Aug 18 (Zomi Khuado 2018)\nposted on 11 August 2018 at 2:45 pm Lomkholna: Malaysia, News, ZAM, Zomi\nMAPANG KHAWM NI ZOMI KHUADO 2018 :: Zomi Khuado pawi bawl ding tawh kisai in 08 August 2018 (Wednesday) ni-in ZAM zum ah thudotpi te tawh kikup khopna kinei in, Zomi Ngeina Khuado Pawi limtak bawl dingin thukimna kinei hi. A mun dingin Zomite Khuado Hall, Chin Woo Stadium mah ki kipsak hi. Khuado pawi nasiatak a bawlna dingin sum leh pai tampi hong kisam ahih manin muanna leh lametna lianpi tawh Khuado Committee in anuai a bangin mapang khawm dingin kong zawn uh hi. 1. Khua kipawlna pan RM200 pan a tungsiah, 2. Biakna pawlpi khat ciang RM300 pan a tungsiah leh 3. Khua kipawlna leh Pawlpi panbek hilo in, mimal in zong ma ih pan khop na dingin kong ngen uh hi. Khuado ni dingin 15 October 2018 (Monday) ni dingin kikip sak hi.\nZomi te kumkhen Khuado pawi ah Malaysia leitang tung a om Zomite khempeuh khatzong pelemlo a, ih kihel kim theih nading deihna tawh kong theikhol sak uh hi. Tuasung ah Zomite maban ding thugenna, Zomi Idol Malaysia 2018, Laam tuamtuam, lasaknate a kipan kivakna/talent show tuamtuam zong om ding a hihmanin khuahun sia leh thusia tuamtuam te tawh kipelh nadingin thungen ciatni. Zomi Khuado pawipi muakna in ih neihngei sa mah bangin in Zomi League kimawlna zong om ding hi. By: Khuado Committee 2018\nZomi Khuado 2018 Committee teng\n1. President : Sia Daniel Vum Khan Mung\n2. Vice President 1 : Rev. Go Za Suum\n4. Secretary : Sia Kap Za Khup\n5. Joint-Secretary : Tg. Thang Lam Cin\n6. Treasurer : Sia Joseph Tuangpu\n7. Assist-Treasurer : Sia Pau Sian Piang\n8. Accountant : Rev. Thang Za Cin\n9. Accountant 1 : Rev. Rev. Tuang Lian Khai\n10. Auditor : Rev. Gin Khan En\n11. Auditor 1 : Rev. Khen Za Dal\n1. Rev. Gin Do Khup 8. Rev. Dai Sim Mang\n2. Rev. En Cin Pau 9. Sia Gin Go Mang\n3. Pa Thang Za Khai 10. Sm Lucy Ciin Za Cing\n4. Sia Thomas Piang 11. Sia Cin Hau Tuang\n5. Rev. Ngin Khat Thang 12. Sia Kam Sian Mung\n6. Rev. Thawng Khan Sut 13. Sia Hau Thang\n7. Sia Pau Khua Muan Lal\nZOMI IDOL : Kumsim ih neih ngei sa om mah bangin Zomi Idol zong tukim kinei ding a, hih Zomi Idol tawh kisai in hong makaih sak dingin\n(2) Rev. Gin Khan En – 017 3342 760 te muanna tak tawh kiseh hi.\nZOMI LEAGUE : Ih bawl ngei a om mah bangin Zomi League 2018 zong nopci tak in kibawl ding hi. Hih Zomi League ah hong makaih sak dingin\nZomi League tawh kisai min sazian pia nuamte in kipia thei ta a, a tunga siate kiang ah kipia thei ding hi. Dot nop tuamtuam te zong kidong thei ding hi.\nMIPI KIMUH KHOPNA KINEI DING\nZomi Innkuan USA (ZIUSA) Executive Director Dr. Do Khan Khup pen Malaysia om Zomi te hong van dingin hong pai ding ahihmanin Malaysia om Zomi te tawh kimuh khopna leh kam kikupna a nuai a hungelna bangin kinei ding hi. Hih kimuh khopna leh kam kikup na ah Pawlpi sia te, Khua makai te leh mipi a lunglut khempeuh nong pai kim ciat na ding uh kong sam uh hi.\nAni : 16 August 2018 (Thursday)\nAhun : 1:30 PM – 5:00PM\nUN CARD RENEW TAWH KISAI\nAugust kha ni khat ni pan kipan in UNHCR zum ah Card renew (Tettan tuu) na pai ciangin ih gengen sa om mah bangin teelna nam (2) sung pan khat hong telsak ding uhhi.\nTeelna (1) Hih na teel leh 31 December 2019 dong na card hong renew sak dinga, ahi zongin 31 December 2019 pan kipan in UNHCR te mi kahinawnkei ding hi cih lungkimna suaikaih (Signature) hong hih sak ding uhhi. Kum khat leh kha 5 sung khawng UNHCR misuak lai ding cih na ahihi.\nTeelna (2) Hih na teel leh appointment laidal hong pia pah ding uh a, tua zui in interview phi kik kul ding ahihi. Kawlgam ciah kik theih lohna, galtai hih na cih te amau thukhun a huam dingin ih phi theih ding kisam ding a, tua dan ih phi theih leh UNHCR card hong pia kik in gam 3 na lam kizom thei ding hi. Ahi zongin UNHCR card ih ngah cil hun lai ih interview tawh hong kibang khollo ding a, ei lam pan thu leh la tampi tak kician takin ih gelkholh ding thupi ding hi. Amau thukhun sungah ih lut zawh kei leh hehpih ngetna lai khat vei ki at thei lai ding a, tua ah zong ih lut zawh tuan kei leh UNHCR tawh kisai nawnlo kihi pah ding hi.\nAhi zongin hih sungah Pipe Line sung a tungsa te kihel lo ding hi. Zomi pih akua ma ciatin ih mailam ding hoih tak ngaihsun kawmsa in ei mahmah lungkim takin ih khentatna lampi mah ih zuih ding hong thupi ding hi. Midang khat khentatna tawh ih kalsuan ciangin kimawh sakna leh ki khasiatna tam thei ahih manin ei ma khentatna mah tawh kalsuan ding ih ki hanthawn hi.\nZAM FREE CARD KINGAH TA\nZAM in kumsim a manngenloin ih bawl zel mah bangin Malaysia Zomi khua kipawlna makaipite leh pawlpi kem Pastor te ading ZAM card free in kibawl sak ding hi. Tua ahih manin Khua kipawlna makaite leh pawlpi kem siate in August 1st-31st sungteng nisim 9:00am-6:00pm kikal hunngahni khat peuhah ZAM Free Card nong bawl nading un ZAM zum pan zahtakna lianpitawh kong zasak uhhi. A thei kha nailo a om leh MZCA, ZCMC leh kipawlna tuamtuam te pan nahilh sawnsak un.\nMyRC card abawl nuamte in ZAM zum ah min sazian kipia khol thei lai hi. A bawl sawm te in a manlang thei in sazian piak kholh ding kisam a, ZAM card a tettan om lai te bek kibawl thei ding ahihmanin ZAM card te zong hoih tak ih et phat ding kisam hi. A sawtloin sazian ki-ap ta ding ahihmanin abawl nuam/alunglut te in a man lang in ZAM zum ah sazian hong pia-in na card te uh nong sit phat nading uh zong kong zasak uhhi.\nCHAMPION FUTSAL COMPETITION OM DING\nChampion Youth Conference muakna in Champion Futsal Competition kinei ding a, tua sungah team (16) kiciang tan ding hi. Lut man pen team khat ciangin RM 400 ta hi dinga Champion a ngahte RM1500, Trophy leh Medal (2) First Runner Up te RM 700 leh medal, Second Runner Up te RM 300 leh medal kipia ding hi.\nKimawl ni ding – 25-09-2018 (Tuesday)\nKimawl hun ding – 12:00 –6:00 PM\nQuarter Final – 02-10-2017 (Tuesday)\nKimawl hun ding – 12:00AM-2:00AM\nSemi & Final – 05-10-2018 (Friday)\n– 12:00AM-1:30 AM\nDotnop leh kizopnang : Sia Cinpi – 017 379 1327\n: Thangpi – 016 363 9096\n: No No – 018 290 2131\nSEMINAR KIKAH THEI\n7-8 August, 2018 ni (2)sung United States Embassy-Kuala Lumpur te panpihna tawh TechSoup Asia-Pacific leh Yayasan Salam te kipawlin a bawl uh ahi “Strength -ening digital technology capacities of NGOs working in Anti-Human Trafficking” seminar ah Malaysia gamsung a om NGOs makai tuamtuam te tawh kikah khawm a, ZAM pan in zong hih seminar sungah kihel thei hi. Seminar bek hi loin NGOs makai tuamtuam te tawh tulaitak ih dinmun tawh kisai zong kikamkum khawm thei in mailam ah sepkhop theih ding thute ah mapang khawmin sep khop ding zong lunggulhna a neihna te uh zong hong pulak khia uh hi.\nUNHCR PAN APPEAL AT DING TAWH KISAI THEIH SAKNA\nUNHCR pan in interview na man khit ciang appeal letter at ding hong piak leh at hamtang ding hoih zaw hi. Ih vai khat peuh pen a tawp dong mah ih zuih tang suakna in citakna khat zong hi a, mailam hun ah bang ci ding cih kigen theilo ahihmanin lungkia pah loin at tangtang in puak hamtang ni. Mi tampitakin at hang kilamdang tuan kei cih tawh at nawnloin kilak kik na om nawnlo uha, tua sangin ih at hamtang mah hoih zaw hi. At dan ding a tello leh a thei lote in ZAM zum ah hong pai un.\nZBCM biakinn Thak\nZomi khamangthang mi mangthang te kaih khopna ding a ki phuan khia ZBCM ah nong kikhopna dingin kong zawn uh hi.\nKi khop hun :12:30PM\nAmun :152-1-10 Compleks Maluri Jalan\nJejaka ,Taman Maluri 56100 KL\nGrab :Evangel Christian Assembly\nBus :U 420 YPC International College mai Meileng : LRT/MRT Maluri buta\nTHONG LAM TAWH KISAI\nTanah Merah Ajil Camp a om Zomi thongtang mi (10) 08-08-2018 ni in Kawlgam lam zuan in ciah thei ta uhhi.\n1. Niang Nem Tawi (Vangteh) HUKM\nZATO LAM TAWH KISAI : Zato lam tawh kisai in vai khat peuhpeuh na neih leh Contact :Sia Mungpi 018 3122 957\nZOMI TE ADING NASEP :\nSubang ah Factory Store general Worker pasal citak 3 ki nawh deih hi.\nOmna pia-An pialo.\nNasep hun-Monday to Friday 8:00am to 7:00pm/Saturday 8am to 5pm Nai khatsung khawlhun\nOff day- Every Sunday\nPau – English or Malay\nNa sep hahkat te khasum khan toto.\nNasep waitress or Kitchen Helper numei (or) pasal 1 a manlang-in kinawh deih.\nEnglish (or) Malay Pau, Pauthei hamtang ding.\nNasep Hun- Nai11\nOmna pia-Ann vak\nOff day-Kal 1 khatvei off\nA mun -Bundar Sunway, Sunway Pyramid pam deuh. Ei Zomi a sem pawlkhat zong omhi.\nUptown Puchong Nigh Bazaar ah na semding pasal 2 ki nawhdeih hi.\nNasep hun-Nai 10 sung\nKhasum-Basic Rm1200 tawh kipanding\nOmna pia- Anvak\nOffday-kal1 khatvei off\nZAM zum leh nasepna te adingin mapan khopna hong pia a nuai a te tungah lungdamna lianpi kong pulak khia uh hi. Zomi te itna veina taktawh ih zumpi a dingin hibangin mapang khawm in nong dinpih na te hang mah uh tawh tuni ciangdong a kikalsuan toto zo ahihi. Mailam ah zong a piakhia zo semsem dingin TOPA’N thupha hong pia henla, a zahtampi in hong thukik tahen. Zomi te a dingin zong hong zang semsem lai tahen.\n1. Pau Sian Muang (Kahgen) RM 50\n2. Thang Lian Khup RM 50\n3. Aung Nan Daw annsai RM 200\n4. Gin Khen Mang RM500\nPrevious: Nitum zia thusim (The Sunset Mystery)\nNext: Malaysia gamsung ah naungek kha 3 bek aphapan khat naukem te’n bawlsia leuleu\nKim Jong Nam vaitawh akiman North Korea gammipa ki khahkhiata ~ ZD


url: =Vondeih Kep Ding – 120 (Dimno’ Pa) :: ZOMI DAILY\nposted on 20 August 2017 at 11:32 pm Lomkholna: Article, Paukhankap\nMi pawlkhatte in amau sepzawhloh te midang a sem zo om leh pahtawi in phat ning ci lo-in gensia in, ko bawlgawp in a galte bangdan khat in ngaihsun in langpan mawk uh hi. En i sep zawh kei leh a sem zo midangte panpih leh pahtawi in thapiak pen a picing lungsim neite gamtat dan hi-a, i khua sung ah tuadan a lungsim puak a nei ding mi, kitawm mahmah lai leh kilawm sa ing. Ih sep zawh loh, i sep nop lohte a sem zo leh a sem nuam a om leh i phatphat zo kei zongin gensia kei bek leng hoih in um ing.\nKong gen ngei sa ahi, mite’ lungsim puak zia pen ka lunglut penpen hi, ka cih mah bangin tunung deuh in nupi nih kihona pan khat i lungsim puak pen etteh huai sa mahmah ing. Khat nu in pen limtak leh kician tak in a na zuak ding bawl sawm lo hiding hiven, a khat nu in, “Mun dang ah a lei pak nading om lo aih ciang, hoih tak i bawl kei zongin a gil uh hong kial leh hong lei veve in teh, ci kei un. Na bawl veve vua leh hoih tak mah, kician tak mah in a lim dingin bawl in zuak un,” ci hi. Tudan lungsim a nei tua nupi nu kampau in ka lungsim hong sunkha hi.\nTuadan in lungsim puak hoih a nei ding mi zong kitawm mahmah zel hi.\nA tamzaw phial in pen mi gilkial a dongtuak khat mu leh, ‘hih pa’n an ne kei leh si ding aih ciang hih ka an zuak pen ka cih zahzah sa leng zong hong lei lel ding hi,’ ci-in a man zah val ah a utzah khanto in tua mipa a neih teng tawh lei sak hi. Tuadan lungsim puak a nei kitam zaw mawk hi.\n“Sabengte in Sa ihmu lai kap lo-in, tui dawn laitak a tuah leh zong kap pah lo uh hi. A kap nop vua leh phawn bawl phot in, tua khit ciangin kap pan uh hi,” ci-in Papi khangham khat in hong gen ngei hi. Ei bel a ihmut laitak khawng va tuak kha leng tuahpha kisa in, lungdam bang ko liang le hang kilawm kisa ing.\nGengen leng mimal min peuh hong gelh khial kha leng hoih in um kei zaw ing. Kong gennop thu thei dingin hong lamen ing.\nPrevious: Kah-nuihna ngaih baang ~ Tdkhen\nNext: Kuala Lumpur khuasung ah “KTMB Cargo Train” vanpuakna meileng khat tuahsia\nDinmun Neihna le Kizahtaksiamna ~ Khup Lian Thang


url: =Sian anglai ah HD ~ Sia Do Khup :: ZOMI DAILY\nposted on 6 July 2020 at 11:50 pm Lomkholna: Dokhup, News, Zomi\n2010 kum a i hawm khiat SIAN ANGLAI AH movie pen HD tawh kizaih hi a, tua hun a i van zatte zui-in 720×480 bek tawh kihawm hi. Tu-in a pat pan a tawp dong Black magic-te HDMI capture card tawh HD in i man kik a, a pat pan a tawp dong i edit kik khin ta hi.\nBanghang in Edit kik\nMovie khat pian nading haksa mahmah hi. A tangthu hoih ding hamsa sem a, Topa in hong pia kei leh kammal kilawm leh tangthu hoih ngah ding baih lo hi. Tangthu ahi a, la ahi zongin Topa in hong piak hunhunin ka gelh hi a, sun sangin zan hun tamzaw hi. Ihmut cimloh tampi thuak a i nasepnate khang sawnsawnte adingin a hoih thei pen i kep ding ahi hi.\nCopyright leh Royalty vai\nA diakdiakin Kawlgam sunga om lai, movie leh music uukte in copyright thu kitel khollo hi. Ahang pen internet nei loin khanglian ihih man ahi hi. CD, DVD khawng tawh i zuak ahih manin eimi teng longal in mu kha selo ahih manin la leh music i utut kizang gawp thei hi. Tu hun ciangin internet tawh kinahvawh ta ihih manin lei ciatciat lohin lem nawn lo hi.\nI lei nop kei leh ei siamna zahzah tawh i bawl tawm kul ta hi. A beisa i hawm khempeuh pen gamdang pan hong ciahte kiangah music cd kawmin tuate i movie ah kithun mengmeng ahi hi. SIANMANG’ HAWMTEL longal music kilei lo himai hi. Tua manin a pat pan bawl kik ciatciat ding i khensat zaw hi.\nHIh movie pen a hoih mahmah khat nahi gige hi. Thangno’ Pa a kizang ka U Pau bangin hong nusia khin ta a, a lunglen huaipi khat hong suak hi. A thu a la a vekpi in mixdown bawlpha-in ki-edit kik ciatciat hi. I zawh ciangin online ah kong koih ding uh hi.\nMovie khat ibawl simin\n1. Pasian zia thei-in ama thu i zuih theih nading\n2. Zomite pumkhat i suah theih nading\n3. I tanglai Zolapite leh lakamte i kep cing nading\n4. I Zongeina leh i tangthute khangsawn ten a theih nading\n5. Biakinn tung nawnlo, TV leh Phone tawh a om den tuailaite tungah Gospel thu i gen nading\n6. Pasian hong piak talent i meet bawlin Pasian kumpi gam i khansak nading\n7. Mission fund i zon nading, hih bang ngimna tawh i bawl zel hi a, Topa in lawhcinna hong pia toto hi.\nPasal neita ding uh\nSianmang’ Hawmtel Zomi movie sunga i pahtak mahmah Lia Ciciin(Cingno) leh Lia Sasan(Niangbawi)te in June kha sungin Pasal nei ta ding uh hi. Lia Ciciin & Tg. Mungtawng June 20, 2020 (Sat) ni-in kitenna siangtho nei ding uh a, Lia Sasan & Tg. Muanpi, June 28, 2020 (Sunday) ni-in kitenna siangtho nei ding uh hi. Khitui Gospel Innkuan panin lungdampihna i tangko hi.\nZomite’ tangthu ah a mang ngei nawnlo ding SIANMANG’ HAWMTEL movie nasepna ah lungsim khempeuh tawh hong kihel uh a, gimna tawlna tampi thuak uh hi.\nMore: Zomi Movie kong biang dongah ~ Sia Do Khup\nAhi zongin thumang mahmah uh a, nasep hanciam thei mahmah uh ahih manin i mak dingte a hampha uh ahi hi. Pasian in a nuam mahmah khansauna tawh suan leh khak tu leh ta tawi-in siam ta hen la, Pasian hauhna zeekin leitungah khan kitul ngiat ta uh hen, ci-in thupha i puak hi. Sia Do Khup\nPrevious: Pasian: Zomite’ kipumkhat nading ~ Thang Suan Kam\nNext: Lai ka gelh ciangin (1) ~ T. Sawmlian


url: =Thu-um Mi Maw, Khutdawh Ngen? – TBC-Y\nThu-um Mi Maw, Khutdawh Ngen?\nRev. Suan Khan Lian, TCC Vice Principal Tuhun Khristiante banghangin thu-um mi kici hiam? Ei le ei i kidot kik dingin “kei thuum mi maw? Khutdawh ngen hi zaw?” cih ahi hi. Thungetna aw tampi za ngei ingh. Nupite i thunget hun ciang, innkuan thunget ciang le biakpiak kikhop hun ciangin i thungette bang teng hiam? Khutdawh ngen bangin i ngen hiam? Thu-um mi bangin i ngen zaw hiam? Lam gei-a khutdawh ngen te’n, ka ngah zong ka ngah kei zong ngen pong ning cih lungsim tawh ngen uh hi. Ei Khristiante pen thu-um mi hi hang a, ei’ ngaihsut tawmin i deih teng nget ding hi lo a, Pasian hong kamciam sa tung ah ki-ngak ding hizaw hi. Van le na i deihte nget kul lo hi. Pasian hong piak sa hi a, tua kamciam i up ding le i muan ngam ding bek ahi hi. Khutdawh ngen bangin i deih khempeuh, i theih ngei loh, i muh ngei lohte’ kiang a ngen ihi kei a, Lai Siangtho sunga a om sa, i ngah khit sa vive ahi hi. Khristian nuntakna i cih pen i up ding a om khin sa ahi hi. Tuhun nuntakna pen bawlsa (readymade) hun hi a, na khempeuh ol tak-in ki ngah ziauziau thei hi. Leitung khuahun tawh kizui-in ei Khristian te’n zong thu tampi ngaihsut kul lo a, Pasian hong piak readymade i nei khin hi. Bang um ding ihi hiam? Khat veivei bang thungen a bang sem ding ci aa lutangna liangin i ngaihsun thei zel hi. A taktak in, Lai Siangtho sungah a omsa Pasian thuciamte zon masak ding hi zaw hi. Tua thuciamte thei a, i up takpi leh i Khristian nuntakna pen a man nei, a khangto le a kikhel nuntakna hi pan ding hi.\nPasian kammal le a thuciamte muang ngiat ding hi hangh. Topa muang masa-in, tuakhit teh vaidangte ah i hamciam pan ding kisam hi. Ama gam le Ama deihna zong masa in, tua hi leh i kisap nadangte khempeuh hong pia thuah veve ding hi. “Na kisapte hong ngen in” ci lo a, ‘kong pia thuah ding hi,” ci hi. Sanggam u le naute aw, i deih i kisap teng khutdawh ngen bangin ngen nawn loin, Ama hong kamciam sa tungah ki-nga zaw ni. Ama gam cih ciangin Pasian china ahi hi. Kawlgam hilo a, America gam le a khangto mahmah gam zong hituan lo hi. Pasian’ ukna gam, Pasian’ uk eima lungtang cihna ahi hi. I nuntakna Pasian uksak in, Ama deih bangin i nuntak ding thupi masa hi. Pasian bang hangin bia ihi hiam? Natna pan damna ding maw, nuntak haksa aa sum le paai deih man leh innkuan sung lem lohna hanga Pasian bia ihi kha hiam? Ngaihsut huai mahmah a, na dangdangte hangin Pasian bia ihih leh lungnopna, lungmuanna kisawtkhom lo ding a, Pasian tawh kizopna kip thei lo ding hi. Pasian i biakna a hang pen, Pasian ahih man, Ama hihna, Ama vanliatnate thei a, Pasian pen No.1 mun ah koih in i biakna in biakpiakna man ahi hi.\n1. Na khempeuh a thei Pasian (Omniscience) Late 33:13-15; 139:1-4; Matthai 11:21; Mangmuhna 6-19\n2. Na khempeuh a piangsak Pasian (Omnipotence) Matthai 19:26; Mangmuhna 19:6\n3. Na khempeuh a uk Pasian (Sovereign) Efesa 1:11; Mangmuhna 41\n4. Itna Pasian (Love) Johnan masa 4:8; Efesa 1:6\n5. Hehpih thei Pasian (Gracious) Rom 3:24; Efesa 1:7,2:8 6. Thuman Pasian (Truth) John 13:7\n7. Siangtho Pasian (Holy) Paikhiatna 15:11; Isaiah 57:15\n8. Ahoih Pasian (Good) Isaiah 63:9; Late 102:13; Efesa 24:4,1:6\n9. Thudik Pasian (Righteous) John 17:15; Isaiah 45:21\n10. A kikhel lo Pasian (Immutable)\n11. Tawntung Pasian (Eternal) Late 102:26-27, 92\n12. Kha Pasian (Spirit) John 4;24,1:18; Kolose 1:15; Rom 1:20\n13. A nungta Pasian (Alive) Matthai 16:16; Timoti masa 3:15\nI Pasian’ hihtheihna, vangliatnate ngaihsun leng, biak loh theih loh a biaktak Pasian ahi hi. Hiteng vekpi pen eima ngaihsut tawm hilo a, Lai Siangtho ii gen i biak Pasian thu ahi hi. Matthai 6:33 sunga Pasian hong piaksa kamciam mah bangin Ama gam le Ama deihna zong masa leng nadangte ahi i deih i kisap van le nate hong pia ding hi. Mihingte in i deih teng zong masa ihih manin Pasian maipha sungah lutzo lo hi hangh. Pasian’ hihna thei masa-in i lungtang ah sang masa leng thu-um mi ki-hipan hi. Khutdawh ngen bangin nget kul nawn lo a, Pasian’ hihna teltakpi leng I muan ding bek kisam hi. I nuntakna hong kikhel takpi ding a, i muan takpi leh i gamtatna hong kikhel ding hi. I kikhel pah theihte kikhel pah ding in, ei tha tawh i zawh lohte Pasian Kha Siangtho in hong huh ding hi. Topa muangkawm mahin hanciam a, i nuntak ding ahi hi. Vekpi Topa’n thupha hong pia ta hen.\n« New Worship Service Time-Table Athak Nuntakna (Matthew 16:13-24) ~ Pastor Ai Lian Pau »


url: =Zomi te sungah Innteek asep sawm “Virus” :: ZOMI DAILY\nposted on 3 May 2015 at 10:45 pm Lomkholna: LengtongPauno, News, Politics, Zomi\nTel masak ding:\nZomi kacih ciangin J.H.Cope topa’ hong bawlsak lai zanga, kamphen (kamlet) akisamlo leh “R” azanglo teng ahuamsak kahi hi. Ahang pen, E’n Zomi cici a ihuam huamsak hang…., amau na ki huamsak vetlo, amau zong Laimi ci a hong huamhuam sak hang…., ei na ki huamsak vetlo………ai’na?????\nI khuaveng CNF te’ sunga tanu, haitawi, tuitak, thalloh, baangkua, sanggam, Pu, nautaang asem te’ tungah veina\n1. Esau in mehkuang khat tawh inn/gamh/gou luahza zuak ahih manin akhanggui ah Esau kisim (kilo)khalo hi. Abraham, Isacc, Jacob bek kici hi.\n(An/meh kuang khat tawh i minam zuakkei ni.)\n2.Pasian lunggeel na tawh Cope topa’ hong bawlkhiat lai le pau azang zawdeuh khua, nam le gui te’…… innpi/nampi lungsim neih zawhloh na, gitnat loh na, thaneem na pen thapia/panpih sawmlo a…., pau ki banglo kamphen izat, i phaitam te’ pau “R” nangawn “Aal” ci zawzen liang napi hangh in bulphuh (bullet) zaw kha mawk.\n(Na sisan in thu hong gen ding hi.)\n3. U zaw, nampi, tulpi, innpi, Pu…..i ut leh pa le tate sang’n ngaihsutna, lungsim picin’ zawk leh tangzai’zawk kul a, Pa i ut lezong ta le tute sang’n picin’zawk akul hi.\n(Nautum lungsim kuaciik tawh Tulpi sepsawm kei ni)\n4. I khuaveeng te’ hong thahlup a, asi te pen Mizo gam (India) tawh kinai khuate hizaw deuh ahih manin, asi aliam a omlo khua te in a mipih a sapih, nuntak na ataan’lawh a sanggam te sangin a thatlum akaplum khuaveeng te gumzaw khial khakhong!\n(Na cidam na nopsak lai in mi’nau na hi a, nasih nanat ciang’n kei’nau na hih sese)\n5. What is the meaning of “ZO”.\n“Zo” icih pen “Zo” hi.\n…gam tawh zom leeng… Zogam hi.\n…khua tawh zom leeng… Zokhua hi.\n…inn tawh zom leeng… Zo inn hi.\n…mi tawh zom leeng… Zomi hi.\n…thau tawh zom leeng… Zothau hi.\n…ak/vok tawh zom leeng… Zo ak/Zovok hi.\n…puan/niik tawh zom leeng… Zopuan/Zoniik hi.\n(“ZO” cih lian bek pen bang hiam cih ki theilo hi.)\nThuumna le Tauna:\nHibang lai konggelh ciangin kamphen azanglo Zomi khempeuh kipawl khat ki honkhat lehang zong…., mi namdang te’zasan kuang zong dim zolo ding…., amau te’malta meh zah zong phalo ding hihangh. I khawisa ganhing (Sial, bawng,vok) te i sehsat sangin apumin zuak leeng man tamzaw hi. A leii, a meii leh a khecin nangawn in manh nei hi.\nI khuaveeng te pen aki mawk huat hilo hi.A sungthu uh tel lehang…., ngaihthei ding hilo hi. “Zomi” pen “Laimi” tawh hong dem masa uh hi. Lia le taang pen Salai le mai tawh hong melhsak uh hi. Hong zo kisa lo uh ahih manin “CHIN” a bulphuh hong ki neih kik uh a…., ahun atun’ (cin’) ciangin Chin pen “LAI” tawh laihziau ding uh hi.\nKIDOP DING THU:\nA sawt nawnlo in Zomi te’ ki pumkhat/ki thutuah ding adah (alung himawh) mahmah “C” te in khua le tui, nam le gui, kampau awsuah tawh nam khen thaang na “Virus” hong khah thuah lai ding uh hi. Tu laitak a “Zo, Sizang, Tedim” ci a phel thum hong suah zong “C” Virus (a Pastor) a Pasian naseem teng mah ahi hi. Tu’n aban ah Teizang, Saizang, Phaileng, Khuano, Vangteh, Losau, Dim…..etc cihdan in Virus nasia tak in 2015 kum kiteel ma teiiteii in hong lut ding a, tu laitak a Esau sanggam te’ngah sang’ a tamzaw tham, sum tampi tawh guai in sawl ding uh ahih manin i mi muan’ penpen teng mah hong gamtaang kha lai ding uh hi. Kidawm siam ni.\nPa Cin Za Hu Pau @ MunKhai’pa\nPrevious: Zusa no tangthu\nNext: Tuithang ah Cope topa laibusaal kihong ~ Peter Suumpi\nDaniel Mangpu says\n6 March 2016 at 7:49 am\nDiksa mah mah ingh ei Lengtong Pauno na laigelh, lungsimah vom vilvel ding leh pilvang mah mah ding kitangsam in cei\nLaw te aw,\nKidawp ding kammal ongki gen ciang maw namangnop leh mang inla nazuinop kei leh zui apha te zui sawm lehang kisum lohi.\nGtn; na na bombi zip kaihding namang ngilh leh hongkiphawk sak hunhun in kaito pah lel in tua hi leh, nakhial kei ding hi., tua hilo aa ahang nazonzon thapaih leh mimawl nacihsangbel mawlpi.. aive.\nHanciam khawmni ih om napeuh pan.


url: =Khangtoh nang lampi ~ Cin Lian Khai :: ZOMI DAILY\nposted on 9 October 2017 at 10:03 am Lomkholna: Cinliankhai, News, Politics, Zomi\nThumatai: (Introduction) :: Minam khat Gam khat a khangtoh nang in lampi om hamtang ding hi. Zogam leh Zomi ih khangtoh nang lampi ih tawn kha hiam. Zogam Zomi a khantoh nang lampi hong dal a omkha hiam.\nA khangto minam ih hih theih nang in, akhangto gam leh a hoih kiukna nuai ah teng kisam ding hi. Tulaitak leitung a, akhangto khin gamte pen a diakdiak in kiukna hoih a nei gamte ahi hi. Zomite ih khangtoh theih nang in kiukna hoih sung ah ih khuasak kisam hi. 1947 panlong kibelpawlna khitteh Kawlgam kivaihawmdan hong ki lehbulh in Zomite zong Kawl Galkapte Ukna (Dictatorship) khutsung ah kitung kha in kinaklah mahmah hi. Tua kiukna hoihlo sung ah, Zomite minam picing khat ih hihhang in minam khat in hong kiciamteh lo a, Kawlten amau ut bangbang in hongsam uh ahi hi. Zomite namdangten’ hong nengniamna khutsung pan in kikhangto theilo hi. Minam picing khat leh Thuneihna bukim (Zomi Identity and Self Determination), Zomite Burmabup leh Leitungbup minam tuamtuamte tawh liangko kikim ( Equality and Human Rights)in hamphatna akikim ih ngah mateng in, khangtoh nang lampi tawh a ki gamla mahmah ihhi hi.\nMihing Hihna ( Human Rights)\nHuman Rights cihciang in, tennamun, khua, minam, beh, numei-pasal, mel, avom-akang, pau, lai, biakna, mipil- mihai, mizawng- mihau, khutlekhe kim-khutlekhe kimlo cihbangte ki deidanna omlo a mihing khat hihna a kikim in ki zahtaksak ciatna ahi hi. Tua tawh kisai in, General Assembly of the United Nations in 10 December 1948 innah, “The Universal Declaration of Human Rights” ci-in article 30 gelhkhia hi.\nMihing khempeuh pen, (1) Suakta in kikim hi (free and equal), (2) Kilamdangna hang ki enneu/tuambawl theilo hi (no discrimination), (3) Suahtakna leh ngaihmuanna tawh nungta hi (right to life), (4) Sal-Sila in kibawl theilo hi (no slavery), (5) Kisimmawh in kibawlsia theilo hi (no torture), (6) Thukham akibang in zang thei hi. (Recognition as person before law), (7) Thukham in gumtuam cihbang omlo in a kibang in kem ding (equal law protection), (8) Thukhen zum in akikim leh thuman tawh thukhen ding ( Justice), (9) Ahang omlo in, kiman, thongsung kipuak, gampan kihawl khia cihbang om theilo ding (No arbitrary arrest), (10) Thusitna, Ze-etna, Gimna kimawkpiak theilo (The Right to Fair trail),\n(11) Amanlo Teci tawh kimawhsak theilo a, Akhialhlohlam Teci pang thei hi( Innocent until proven Guilty), (12)Kuaman min mawk siatsak, mawk nawngkaisak, mawk buaisak theilo hi (Privacy), (13) Suakta takin gamsung ah sungtum pusuak thei hi (Freedom of movement), (14) Gamsung ah lauhuai bawlsiatna ih thuak leh gamdang ah ngaihmuanna kizong thei hi (The right to asylum), (15) Gamdangmi kisuak thei hi(The right to a nationality), (16) Kumcing khinsate kiteng in suanlekhak neithei ban ah, numei leh pasal kiteng in kikhen ahizong akikim hi(Marriage and family), (17) Teci kician lo in Van kimawk sutsak cihbang om theilo a, ama van ahihman in a deihdeihna ah zangthei hawmthei hi (Your own things), (18) Biakna,Upna, Ngaihsutna,suakta takin neithei hi (Freedom of thought),(19) Lungsim, Ngaihsutna,Deihna, Gelna suakta takin genkhia thei (freedom of expression), (20) Deihna mun ah suakta takin, kikaikhawm,lungpho thei, kuaman anna tawh hongsawl hong dal theilo (Meet where you like),\n(21) Suakta takin gamvai sai,sem thei banah, makai tel thei(The right to democracy), (22) Cina or Tek in omciang Inn, Cidamnang Zatui-Zaha,Pilna,Naupang Kepna, leh nuntaknang Sumlepai kicing huhna hong uk Kumpi tungpan ngahthei(The right to social security), (23) Nasep nei-in thaman akilawm akituak ngah banah sumlei sumzuakna suakta takin bawl thei (Workers’ rights), (24) Nasepna pan tawlnga thei (The right to rest) (25) Nungtaknang akicing sumlepai nekledawn, innlelo Kumpi kiang ngen thei( The Right to have adequate living standard), (26) Pilna ngah nang, tanli nuaisiah akhong in kah ding ban ah laisin ding nulepaten telthei hi (The right to education), (27) Midangte’ Ngaihsutna, vanbawl, Laigelh cihte phalna omlo in zang theilo hi (Culture and copyright/Economic), (28) Nate a banban in paisak ding, Kumpi pa hihman in,masa, deihsak cihbang omtuan lo ding( A free and fair world/Social Oder), (29) Midangte suaktakna leh hihna zahtak sak ding (Our responsibilities/ duty to community), (30) A tung a thuneihna (rights) khempeuh kuaman hong laksak theilo hi (Nobody can take away these rights and freedoms from us.)\nZomiten Ngah Nailo( Zomi Rights Violation)\nAhihhang in Zomite ih tenna gamuk Kumpiten’ Ih thuneihna hong pialo uh a, hong bawlsia uh hi. Atung a Human Rights 30te ih ngahloh hang in, Mihing khat in, a kisap phadiakdeuhte zong kicingtak in, ih nei zo naikei hi, tuate pen Pilna Siamna (Education), Sumlei Sumzuakna(Economy), Kizopna Lampi ( Transportation), Meitang, Meitha( Electricity), Tui( Water Supply), Inn lehLo(Housing),Kihotheihna (Communication),Cidamna(Health), Bitna/Lungmuanna( Security), Khua le Tuivai( Social Welfare), Lai Lam (Literature), Ngeina(Culture), Tumging leh Gualnopna( Music and Entertainment), Kimawlna( Sports) ahihi. Hihteng pen mihing omna khepeuh a, omloh phamawhte a hi a, Zomiten a kicing in ihnei nai kei hi. Zomiten mihing hihna hang ih ngaihnai loh ahi hi( Zomi Rights Violation).\nZomi Pekkhat Namdangte Pekkhat, liangko kikim mang hi-in Zomiten Ih hihna( Rights) a neibang hileng, hih anuai a, kigelh sukteng, tangthu ding a, Zogam Paallun kici thei ding hi.\nSanginn khempeuh suang innpi in leitungbup level in kilam ding ban ah Zogam ah University namcin om in gam khangtote pan a hoih penpen siate tawh khut kilen in Zomite pilna siamna sin ding hi.Nidang in tate sangkah sakzolo nule pate in, a tate sangkah man sumngah ban ah Nidang in Zolai tan 4 ciang bek hong kisinsak pen Zogam hong paalun ciang lai a tamzaw Zolai tawh kisin ta ding hi.\nSumlei Sumzuakna( Economy)\nSum lei sumzaukna ah a zawng ahau, a thuneilo ki deidan lo in kidem ziahziah ding a, tangpi tangta pha tuam ding hi.Zogam leitang a Pasian hongpiak leisung leipua sumpiang khempeuh Zomite sem in Zomiten hamphat pih hauhpih ding hi.Zogam leisa tawh kituak Singkung Lopa le khaici namcin kisuan ding a, leitungbup ah Zogam bawl vante in tamman in Zomite hau in minthang ding hi.Leitung bup sumbawl, khualzinte tawh suakta tak in kizom in, Zogam a mualhoihte ah khualzinmi tam mahmah ding a, Zomiten hamphat pih mahmah ding hi.\nKizopna Lampi (Transportation)\nZogam khuano khempeuh ah Cement kizuk dikdek lampi hoih mahmah tung ding a, Zomite khetawh khuazin cihbang omnawn lo in, mawtaw hoihnono tawh tai zialzial ding hi.A tawmpen khuapi le khua sawm ah Vanleng tualpi om ding in, khualzin mi phul ziahziah ding hi.\nZogam Khua khempeuh ah meitang lua kisa Vangam bang in tee dimdiam ding a Zogam etlawm mahmah banah, sing puakpuak kullo in meitawh anletui kihuan ding hi.\nZomi khempeuh in tui tawh patauh kul hetlo I mualdawn pan thu siangtho cidam huai mahmah, tuitawi kullo in innsung hong tung ding hi.Tuate hang in Zomite tawldam cidam pil in khansau ding hi.\nInn khempeuh suanginn in kilam ding ban ah, gamgi kizopna ah Sumbawlna Innpi ( Trade Centre) a kicing mahmah in kilam ding a, Zomiten huahpih minthang pih mahmah ding hi.\nZogam mun khempeuh ah, leitung bup tawh kibang in phone le internet tuamtuamte man olno tak in mikhem peuh in zang thei in, I hunzatdan hon olsak ban ah I tawl hong dam sak mahmah ding hi. Leitung bup Radio le TV station Zogam mun tampi ah om in Zomite thutheihna le pilna khang in a kiam ngeilo in pilin hauden ding hi.\nZatopi hoih, Siavuan siam, Vanzat hoih kicing le Helicopter kicing a tawmpen khuasawm ah om ding a hihman in natna neu nono le nausuahna hang in Zomite sinawn lo ding a, Zomite cidam in khansau ding hi. Cidam leng sum kikhol thei a hihman in kihauh lawh liang ding hi. Tua ban ah khua khempeuh ah a kicing in siavuan siam kikoih ding hi.\nZomi galkapte kumpi galkap tang in hong ding ding uh a, nidang a kisimmawh bawl, kibawlsiatnate omnawn lo in Zomite bitna ding Zomiten sem ding a, Zogam le Zomi lungmuang mahmah ding hi.\nKhua le Tuivai( Social Welfare)\nKumpi sumtawh Zomi Khangno kipawlna in khua khempeuh ah om in veng le paam vai tanu sem ding a, leitung bup a Zomi laizomte lungnop khawlmun ding mun le muan hoihtak bawlsak in Zomite ki-itna khangsak semsem ding hi.\nZogam Khua khempeuh ah Laibusal le laibu namcin kikoih ding a, Zomi khempeuh in khantohna in zang ding hi. Tua ban ah Zolai pen University dong kisin ding a hihman in Zomiten lai kician khat nei ding hi.\nZongeina kepna Inn hoih tampi, Zongeina Sinna sangte, le Zongeina kemcing ding kipawlna gina khua khempeuh ah kikoih ding a, Zomite ngeina leitungbup in hong theihpih in Zomite minthang in hau semsem ding hi.\nTumging leh Gualnopna( Music and Entertainment):\nKumpi sum zang in Zomite sung ah tumging le la tawh kisai Innpi,vanhoihkim le kipawlna kician mahmah om ding a, a uk le talent neite kipattah ban ah leitung bup ah minthang in hong hauzo ding hi.\nKumpi sum zang in Zogam ah kimawlna mun innsung(indoor) le innpua(outdoor) kicing le leitungbup sen in kibawl ding a, Zosuan talent nei le a ukte kipawlna in pattah in leitung bup ah minthang ban ah Zomite hong pahtawi ding hi.\nTua ahihman in khangtohna lampipen Zomi mihing hihna ngahna leh Zomi leh Zomi kiukna (Zomi Human Rights and Self-determination) a hihi. Hihthu pen khatbek tawh kisai thu a hikei a, Zomi khempeuh tawh kisai thu ahi hi( Politics tasks everybody).Zomite ih khangtoh nang in paupau hun hinawnlo, leitungbup Zomi in ih minam leh ih gam a ding nasep hunta hi( Time for global Zomi action). A tom pen in Zomi State ih ngah kisam ahihi.\nZomi In Kapiang;\nZomi In Ka Siding.\nPrevious: Khakhat sungin OT nai 159 sungtak sem ahih manin sihlawh\nNext: Gitlohna kongvang (the door of evil) ~ Dim Lun Zam


url: =ZAM Thupuak :: 22 March 2015 :: ZOMI DAILY\nZAM Thupuak :: 22 March 2015\nposted on 21 March 2015 at 10:44 am Lomkholna: News, Newsletter, Refugee, ZAM, Zomi\nZosuan Tuailai Khawmpi Mapankhop Ding Zotna\nZosuan Tuailai Khawmpi\n“A Bucing Khantohna Ah”\n23-26 April 2015, Tedim\nKong it uh a zahtakhuai Malaysia a om Zomi pihte, i Topa Zeisu Christ minin Zomi khempeuh na khut taklam uh kong len masa hi.\nHong tung ding April 23-26, 2015 sung Tedim khuapi ah Zosuan Tuailai Khawmpi (ZTK) a (2) veina bawl dingin ka hanciam uh hi. I gam leh i minam a khantohna dingin kimuhkhop, kimeltheih, kikholh tam bek hilo in bangci sep ding, bangci semkhawm ding cihte holimna neih ding lunggulhna hipen hi. Noh kiang pan zong a tam thei pen nong kihel ding uh kong zawn uh a; noh bek hilo in inn lam ah a om na innkuanpihte, na khuapihte, na khangnote uh hih hun ah hong kihel dingin na zasak le uh cin ci-in kong ngen nuam uh hi.\nHih khawmpi ah Zomi khangno khempeuh kihel thei a, kuamah kideidanlo hi.\nZomi leh Zogam adingin i sepkhopna khat ahih manin Malaysia pan zong thu leh la, sum leh pai tawh a kisam banga nong kihel ding uh lunggulhna kong zasak uh hi. Semkhawm, pua khawm in zawng khawm kik ni. Na hih theih zahzah uh tawh hong kihel dingin kong ngen uh a, kong muan mah bangun kong lamen uh hi. Thungetna ah hong phawk in, thu leh la kikupna khempeuh ah zong (internet ah zong) nong kihel den dinguh kong ngen uh hi.\nMalaysia a Zogam khua om khempeuhte leh Pawlpi khempeuh hong kihel dingin hong lamen ungh.\nNa lamen ding hi ung. A lungdam khol,\nZogam leh Zomi khantohna dingin na seppih uh,\nDR. HAU ZA CIN PA KHUP KHAWM MUNG\nZomi Innkuan Singapore Zomi Innkuan Singapore\nMalaysia a om Zomi te khatvei thasan kik lai-in ih gam ih lei ih puahna in Khua kipawlna, Pawlpi leh mimal kihel in sum leh paai tawh mapang khawm leuleu ni ei. Zomi leh Zogam in nang panpihna hong ngak hi.\nMalaysia kumpi’n UNHCR te tungah Refugee te gamthumna paisak mengmeng ding ngen\nMalaysia kumpi in UNHCR te tungah Refugee te gamthumna paisakna ding tawh kisai thulehla manlang sak mengmeng un cih thu zaksakna nei uh hi. Aphadiak in Kawlgam pan a gambel dingte gamdang puak mengmeng un ci uh hi. Dr. Shahidan Kassim in a genna ah “Ngetna bangin UNHCR te in a vai uh hong nawh uh hen la gambelte gamdang tungsak mengmeng in hi leh Malaysia gam sungah buaina haksatna tampi veng tuam dinga, daihna zong om ding hi” ci hi. “Tua banah UNHCR te tungah UNHCR Card tawite UNHCR Card ngah dingin kilawm takpi mah hiam cih thu zong hoihtak in enpha kik uh hen, Card ngah khin honkhat lakah ngah dinga kilawm lo tampi tak om hi.” cih tawh behlap lai hi.\nDr. Siti Mariah Mahmud dotna a dawnkikna ah “Hih lai a Refugee tamzaw pen gamsung buaina hang hi lo in, zawn leh ngauh man a sumzong a hong pai hizaw uh hi” ci hi. Dr. Siti Mariah Mahmud in UNHCR te Refugee min ciaptehsa mi phazah leh Malaysia gam sungah bang hamphatna teng ngah uh cih thu a kan khat ahihi.\nShahidan in UNHCR te min ciaptehna bulphuh in mi phazah a genna ah “Jan 31, 2015 ciangciang mi 151,838 pha khin uh a, amaute pen gamsung a utna peuh vuah Malaysia thukhun a palsat kei naak uh leh suakta takin ki om sak hi. Tua banah Refugee naupangte pen manngenlo in natdalna (Vaccination) zatui kisun sak in, pilsinna (Education) sang zong kikah sak hi” ci hi. Source : BERNAMA.com.my\nMalaysia ah Zomi Nam Ni siim phei- IV\nZomi Nam Ni zingsang ka din khiat ma un Zogam pan Zomi Youth Association (ZYA) makaite kiangah thu hong tunga, “Tuni zingsang ciangin Zogam ah ZYA khua 51 ah kiphutta hi,” cih thu ahi hi. Zogam khua 51 ah ZYA omta cih theih khit cianga Zomi Nam Ni zang dinga kuan khiat pen thangah dan nuam mahmah hi. Zomite tuanna dinga Japan mipilte in khuak sa lianga a bawl uh mawtaw vot hiuhiau sungah tu kawmin a limlang pan ka khuadak kiaukiau uh a, lampam a pak hoih nono pak te lak ah Vaupak zong… Read more\nThein Sein Malaysia honghawhna vai\nMarch 13, 2015: Thein Sein leh Malaysia kumpipa Najib Razak in Putrajaya innpi sungah a tuam vilvel in nai khat sung holimna nei uh hi. Tourism (khualzinna lam sang), Education (Pilna), leh Trade and Investment (Sumbawlna lam) ah nasia taka sepkhop ding vai kilimkup mahmah uh hi. Thein Sein lam panin ngetna anuai ateng nei hi :\n⦁ Malaysia vanleng pen Yangon ciang bek hi lo in Mandalay dong zong Direct a om theihna dingin hong hanciam un.\n⦁ Ei gam nih kikaal ah Kumpi thuneite lehkhualzinna Visa suaktatak ih neih theihna ding hanciam ni.\n⦁ Malaysia gam sunga Meitui tawh lamsai a lian pen Petronas te in Kawlgam ah mun laak hong sawm hen.\n⦁ ASEAN kipawlna ah Kawlgam kumpi in Chairman a sep sungin Malaysia gam hong khual mahmah ding hi cih thu teng hipipen hi.\nTua banah Thein Sein in Media te tawh kimuh ding a utlohna thu zong siang takin gen pah hi.\nRohingya te vai zong nasia takin kikupna nei uh hi. Malaysian Foreign Minister Anifah Aman in a genna ah “Rohingya Refugee pen Malaysia ah 100,000 val om uh hi. Tua te pen Malaysia kumpi in huh theih bangin huh in nasep zong pia ding hi. Ahi-zongin Palikte muhna ah kithahna a tamzaw apiangsak pen Rohingya mite hi in, Rakhine gam a thupiang in hih Malaysia dong hong zeel lai hi kha ding hi” ci hi. (Source: Channel News Asia)\nZu kamnamsa in Zumah pai kei un\nZum khat peuhpeuh na pai ciangin zu kamnamsa in pai kei un maizum huai lua hi. Na vai hong buaipih ding te’n zong hong kinlo tuam ding hi.\nUNHCR-EDU nuai aom Siapi teng 2015 ading a (1) vei kimuhkhopna\nUNHCR-EDU makaihna tawh 2015 asing a (1) veina Sang siapi teng kimuhkhopna March 19 ni zingsang nai 9:30 pan 2:00 ciang Methodist College Kuala Lumpur ah kinei thei hi.\nHih kimuhkhopna sungah UNHCR Malaysia alian penpa Richard Towle leh Heidy Quah (Refuse for the Refugees) hong kihel thei uh hi. Mr. Richard Towle in gambel mi tampi tak lenglo in Malaysia ah om ding cih thu hong genkhia ahih manin ki thanem mahmah hi. Heidy Quah in sang lam tawh kisai ama sepna leh atuak thu teng hopsawnna hong nei hi.\nSangsia panpihna tawh kisai\n⦁ Sum (fund) om dungzui in ki panpih ding hi. Bang tan panpih ding cih pen sum (fund) tawh kisai ding hi.\n⦁ Sangsia thak behlap ding, tangmi guanbeh ding pen abeisa adanin hithei nawlo ding.\n⦁ Tulaitak a sangsia panpihna ngahsa te abeisa dan mahin panpihna ngah toto suak lai ding.\n⦁ Sang sitna leh panpihna te a luimah bang toto lai ding.\n⦁ Dim Khan Huai (Tauleng) HUKM ah 11 March in ki buaipih.\n⦁ Ngo Ngai Lien (Heilei) leh Kam Sian Muang (Tungzang) 12 March in IAD ah ki buaipih.\n⦁ Thang Kha Muang (Lezang) 16 March in HUKM ah ki buaipih.\n⦁ Kham Lian Mung (Gamngai) 16 March in Hospiscare ah ki bauipih.\n⦁ Khen Do Kap (Gawng) HUKM ah 17 March in ki buaipih.\n⦁ Dim Khan Khual (Chanthazyi) Semenyih Camp panin 17 March in ki buaipih.\n⦁ Tual Khup (Kapteel) KLIA Camp ah ki buaipih.\n⦁ Thang Ngaih Suan (Kapteel) leh Kam Deih Pau (Kapteel), Kap Pi (Kapteel) leh Pau Deih Tuang (Langzang) Bukit Jalil Camp ah ki buaipih.\n⦁ Mang Sawm Thang Kajang thongah ki buaipih.\n⦁ Dal Sian Mang (Lezang) Dangwangi Lockup pan 19 March in hong suakta thei.\n⦁ Cing Ngaih Piang (Nahnuai), Travels Palik zum pan in 18 March in hong suakta thei.\n⦁ UNHCR-OPI camp leh thong tuamtuam aom mimal 47 ki report sak thei.\nGoods and Service Tax (GST) vai\nHong tung ding April 1, 2015 ni panin Malaysia kumpi’npawlkhat 6% lak ding gelna nei hi. Gamdang pan vai tuamtuam ahi a, zattawm ding sum hong kikhak peuhmah 6% kidok ding hi.\nGambel galtai (refugee) tawh kisai UN Convention ah Malaysia kumpi in suaikai tuanlo ding\nRefugee te hanga ih phutkhak haksatna tuam-tuamte hangin Malaysia kumpi kibuai ta ahihman in Refugee leh Migrants tawh kisai United Nations Convention ah member khat alut ding ki sawmlo himhim hi cih thu Datuk Seri Shahidan Kassim in March 12 ni-in gen hi. A genkikna ah “Malaysia kumpi in Refugee te tungah hehpihna nei-in, neek leh taak azonna vuah nawngkaisak ngeilo hi. Ahizongin amau ginatlohna hangin a kidawhdawh zo nawnlo hita hi” cih thu Parliament ah gen giap hi Dr. Mansor Abdul Rahman dotna a dawnkikna ah “Refugee te’n Cameron Highlands leh Perlis ah amau lungsim hoih lo teng sung khia in buaina tampi piangsak uh hi. Amaute ih khual manin zan vanzuakna munte ah van kizuak sak hi. Tua munte ah zong khuasung mite aa dingin mi lauhuaipi hong suak uh ahihman in a kihehpih zo nawn lo hi mai hi. Tu tadih in tuamun ah ansai thupi pen Thaite ansaite hi” ci hi. “Kong gensa thu teng hangin Malaysia kumpi in UN Convention ah Sign thuh lo ding hi. UNHCR thuneite khiangah zong UN Card hawm lai ding maw hawm nawn lo ding cih dong khin ingh. Siang gen lehang tu laitaka Refugee te pen Refugee taktak hi nawn lo uh hi. Zawnna leh ngauhna hanga sum thalawh dinga hong lut simte hizaw ta uh hi” ci lai hi.\nDr. Siti Mariah Mahmud in Migrants leh Refugee te tawh kisai UN Convention pen Malaysia kumpi sign thu leh nasep zong a piak uh hong kul pah ding hi. Tua thu Malaysia kumpi in bangci ngaihsut hiam acih ciangin Shahidan in “Malaysia kumpi lungkhamna lian pen in tua hi lo zaw a, gammi nasep neilote bangcih lehang nasep guan kim zo ding cih thu hizaw hi. Gam pualammi te bel a hunzui-in kigeelsak pan ding hi. A limlim in Malaysia kumpi in UN Convention ah Sign thuh mawk leh Refugee te leh Migrant te a hanthawn thawn suak lel ding ahihman in Sign thuh ding tawh kisai ngaihsut in zong kinei kha lo hi. Tua banah Malaysia in suai (Signature) a thuh loh zong hizah ciangin Refugee te leh Migrant te hangin kibuai gawp khin hi” cihsan ziau hi. Themalayonline.com\nMarch 30 ni Tune Insurance te ZAM hall ah hong paikik leuleu ding ahih manin a leinuam khempeuh in nai 9am lapin hong pai un.\nMarch 9 ni a leite Card ki ngahta hi. Tune Insurance pen April 1 nipan kipan aman khangta ding hi.\n2013 kum a Mobile minsanna tawh Asylum-seeker card ngah te UNHCR card (Refugee Card) ngah theihna dingin RSD pan hong sam ding uh hi. RSD thudotna hoihtak nadawn theihna dingin na tangthu hoihtak ciamteh in lotngah in kiging in.\n2010 August 17 khit zawh UN ciaptehna ngah khempeuh mimal tangthu tawh ki zui-in RST hong kisam ding hi. Ahonhon a gamthumna paisak cih om nawnlo ding hi. RST ngak a om khempeuh in na phone uh hongpai ding hoihtak kiging un. Phone nambat laih na om uh leh UN zumpi ah manlang takin laih sak un. UN zumpi ah laigelh sak nuamte in ZAM zumpi ah hong pai un.\nMualbem khua, Pa Zam Khua Dongh leh Nu Cing Za Awi te sung pan apiang tapa upa pen Tg. Dam Khan Thang (Kum 46) Sukte,No. 2446, in a omna innpi Pandan Perdana, Cheras, Kuala Lumpur panin 16/3/2015 ni-in khuak natna hangin leitung nuntak haksatna nusia in Pa Pasian kiangah hong ciahsan ta ahih manin mun tuamtuam a om adah akah khempeuh, adiakin Pa Nang Do Mang (Malaysia), tawh ki bangin ZAM zumpi panin ih dah khawm hi. Topa’n hehnepna hong tung hen la, hong thakhauh sakta hen.\nSanggampa pen 2014 kum aki panin Ampang zatopi, UKM leh GHKL te ah abanban in ki bawlin Dr. te leh sum leh paai tawh dam ding hi leh dam mahmah ding himah leh a bawl Pa gelsa ni hongcin ciangin kilen thei nawnlo, kikho thei nawnlo in hong paisanta hi. Sanggampa luanghawm tawh kisai in ZAM-ZSM makaihna tawh 18 March ni-in Sunggai Buloh hanmual ah lungkim huai takin kivui thei hi.\n⦁ KFC Bukit Bintang a sem ding numei mangpau or malay pau thei Cashier semthei ding mi 3 kideih.\n⦁ KFC Genting a sem ding numei mangpau or malay pau thei Cashier semthei ding mi 5 kideih.\n⦁ KFC Penang Island a sem ding mangpau or malay pau thei numei leh pasal 12 ki deih.\n⦁ Sunway Emmanuel Church in tukal Thupuak bawlna ding RM200 hong panpih ahih manin ki lungdam mahmah hi.\n⦁ Dong Sawm Tung (Keizang) in tukal Thupuak bawlna ding RM100 hong panpih ahih manin ki lungdam mahmah hi.\n⦁ Tauleng khua kipawlna in tukal Thupuak bawlna ding RM50 hong panpih ahih manin ki lungdam mahmah hi.\nPrevious: Mawhna Kiphawk! ~ Rev. Zam Khat Kham\nNext: Kalthak suansin dih in ~ Khat Thang


url: =India gamsung aom Doctors te’n pasal luzangbawk golpikhat atkhiatsak :: ZOMI DAILY\nposted on 23 February 2018 at 4:22 pm Lomkholna: India, News, Sawltak, World\nIndia gamsung aom Doctors te’n pasal khatin aluzang abawk golpikhat atkhiatsak\nIndia gamsung aom Doctors te’n Thursday ni in pasal khat ii adekzang ah abawk golpi khat atkhiat sakthei uh cih AFP pan kiza hi. Tuapa ii aluzang ah abawkkhia pen “Brain Tumour” kici a, aomngei Brain Tumour khempeuh lakah agolpep agik penpen “heaviest recorded” kiciliang hi.\nIndian Surgeons te’n hihpa ii alupen Operation abawlsak uh hi a, nai 7 sungtak abawlsak, a atsak khitciangin mansiang theipan cihi.\nTua alu abawkgawppa pen amin Santlal Pal kici a, kum 31 aphakhin khat ahihi. Amahpen saingak “Shopkeeper” nasep asemkhat hi a, aluzang ah abawkkhia ii agihna pen 2 kg bang pha ciliang hi.\nIndia, Mumbai khuapisung aom BYL Nair Hospital ah Operation akibawl hi a, Doctors te genna ah alubawk Brain Tumour pen gollua mahmah ahih manin, hihpa pen lu 2 anei, lu 2 akithuap tawh kibang cihi.\nBYL Nair Hospital panin Neurosurgery makaipi ahi Trimurti Nadkarni in agenna ah hih Brain Tumour atkhiatsak, Operation bawlsakpen hamsa mahmah leh buaihuai mahmah cihi.\nOperation hunsung bekbek nai 7 sungbang hunbei in, sisan Blood zong 11 Units bang kisam cihi. Cinapa in khua aphawkkik khitciangin Research kabawl uhciangin leitungah Tumour agikpen cih kamukhia uhhi ci’n genbeh hi.\nMore: India zato sung aom MRI kizaihna in pasalkhat hupcip in sisuak\nBYL Nair Hospital panin Statement akhahkhiatna ah aki atkhiatsak Brain Tumour pen agihna 1.87 kg (4 lb) hi a, leitungah agikpenpen “world’s heaviest tumour” hiding ci uhhi. Cinapa pen bangmah nawngkaina omlo in kizosiang in, damsiangding cihi. Anzong hoihtak netheita in, lamzong hoihtak paithei cihi.\nAbeisa in hihbangin Brain Tumour aki atkhiatsak, anungta lakah agikpenpen in akiciamtehpen 1.4 kg ahihi. Sawltak #zomidaily\nPrevious: Phamsa haibang ngakngak\nNext: Chin State, Lailenpi khua ah vanlengtual bawldingvai Press Conference kinei\nTulaai leitung Thuthang Tuamtuam Updates September 12, 2014


url: =Christian Hymn te’ Tangthu ~ Rev. Zam Khat Kham :: ZOMI DAILY\nposted on 1 January 2016 at 11:08 pm UTC+9:30 Lomkholna: Article, Biakna, Hymn, Zamkhatkham\nDedication :: A Tuntunna-ah hih late sa dena midangte’n zong a sak theih nadinga a hilh den hong nusia khin ka pianna ka pa H. Go Suan Nang leh A tapate khat bangin hong ngaihsun-a na khempeuh-a hong deihsak mahmah den thugen lagen a siam hong nusia khin ka sungpa Gen Do te’ tungah hih laibu tungtawnin lungdam ka ko hi.\nZam Khat Kham. A pa H. Go Suan Nang leh a nu Vung Khaw Haute’ sung panin April 29, 1969 ni-in Tedim khua ah suak hi. Faith Baptist Bible College-Tedim (BABS, 1990), Berean Baptist Bible College & Seminary-Bangalore, India (MDiv, 1994), leh Jangshin University Graduate School PCTS-Seoul, South Korea (ThM, 2005) te ah pilna sina, Mandalay University of Distance Education-ah Psychology major tawh leitung lam pilna BA sin hi.\nApril 15, 1995 ni-in ordination kipia a, 1991 kuma kipan Leilum EBC pawlpi ah pastor sem hi. 1994-2003 sung THUPHA PUAK editor sema, FBBC ah laihilh hi. 2003 kumin Laisiangtho Thuhaksate kici laibu khat gelh ngei khin hi. A zi Go Khan Lun tawh tapa 2 leh tanu 4 nei uh a, Tedim khua, Lawibual vengah teng uh hi (Tu laitak Concordia Seminary Graduate School, St. Louis, MO, USA ah PhD (Systematic Theology) a sin laitak hi).\nPawlpi tangthu i et ciangin Pasian’ thu kihilhna leh la sakna tonkhawm den hi, cih kimu thei hi. Hotkhiatna thu kigenna cialpite peuhmah ah thu leh la tonkhawm den-a, kha khanlawhna kici rivival kikhopnate peuhmah ah la lo-in, a diakdiak-in mipi lasakna lo-in, thuhilhna guak, thu guak, kicing thei ngei lo hi. 16th century lai-a Protestant Reformation Movement, 17th century Pietistic Renewals-a kipan 19th century leh 20th century sung America leh Europe gamte-a kha khanlawhna i cih revival mei a tawhkuang Christian hymn-te mah ahi hi.\nI gam-a Pasian’ thu hong puak missionary-te in zong hih thu tel mahmah uh ahih manin thu leh la mah tawh hong pantah uh hi. Laisiangtho leh Pasian’ thu kigelh tuamtuamte ong teisak mahbangun Christian hymn-te hong teisak uh a, Pasian’ hehpihna hangin leitunga la hoihpente mah i ngah kha hi.\nTua banah i gam-a lungdamna thu hong puak masa Cope Topa-a kipan sangmangte hong kuankhiat lai-un a gam uh America ah piangthak la, Evangelical la a laan mahmah lai ahih manin Mangkama la ngaih a kiciteng mah i ngah kha sawnsawn hi. Cope Topa-a kipan sia masate, a diakdiak-in thu leh a a va deuh Rev. S.T. Hau Go’ hanciamna tungtawnin leitung mun tuamtuam-a mite’neihte sanga niam zaw het lo la ngaih tampi nei i hih manin Pasian’ zat hih mi thupite’ tunga i lungdam ding mangngilh ngei kei ni.\n1994-2003 sung, Evangelical Baptist Conference pana kha sim-a kihawmkhia THUPHA PUAK editor ka sep sungin, i sak mun zawkdeuh Christian hymn-te kua’phuah hi a, bang hanga kiphuak hiam cih thute“Christian Hymn-te’Tangthu” ci-in column khat hongin tawlkhat sung ka suaksak den hi. A kuamapeuh, a diakdiak-in Pasian’ nasemte, in phattuampih mahmah uh cih ka mu a, lungdam kohna laikhak zong tampi mah ka ngah hi.\nTua hun sung mah-in Tedim Evangelical Baptist Church sunga khangnote in “La leh A Phuakte’ Tangthu” kici laibu khat bawl uh a, tua sunga hel dingin tanghtu pawlkhat hong nget bangun ka pia hi. A laibu sah lo-in dawng tampi kihel zo lo banah bu tampi kihawm zo lo a, bei pah sawnsawn hi. Tua hun laipeka kipanin tua bang thu manphate sawtpi a kikep theih nadingin laibu-in kibawl zo leh cih ka ngaihsut ahi hi. A hun pia zo lo, a sum a paii-in sam den sawnsawn ahih manin tu ciang hong suak hi.\nSawltak Paul in, “Uangtatna hong tun leenggahzu na kham kei un. Tua sangsikin Khasiangtho tawh na kidim zaw un. Late, hymn-te leh khalam late-in khat leh khat na kihopih un. Lasa-in na lungsim sunguah Topa’ phat un”(Eph. 5:18,19) ci-a hong sawlna i man theih nadingin i saksak late’ khiatna thei-a a kiphuahna tangthu i theih ding thupi mahmah hi. Tua banga i theihna tungtawnin tua late in khiatna hong nei deuh hi.\nKua in bang thu hangin bang hun lai-in bang la na phuak hiam cih i theihna tungtawnin ei’ nuntakna-a Pasian’ nasepnate leh hong makaihnate kimu kitel thei deuh hi. Paul mah in, “Ka kha-in la ka sa dinga, ka lungsim-in (theihtelna-in) zong la ka sa ding hi” (I Cor. 14:15) a cih mahbangin i sak late’ khiatna tel sinsen-a, tua late’ tangthu i theih ciangin i lasak hong lim deuh a, khiatna hong neih deuh hi.\nHih laibu sunga tangthute ka teina ah ei’ kam-a om lian lo laimal tam simsim ka tuak kha a, Mangkam-a kizang bangbanga ka koih lel tampi om hi (gentehna-in, hymn, pianist, organist, music, poem, violin, leh la dawng saupite kilawhna kammalte). Tua banah, la pawlkhat a Mangkam pana ei’ kam-a kitei nai/kha lo om-a, tuate zong tei tawm se lo-in ahi bangbangin ka suaksak lel hi. Tei vial lehang, la tei lah i vakna hi lo ahih teh, siasak lel kha ni, ci-a ka tuaci koih mai hi.\nThu-ummite kilawhna kammal zong “Christian” mah ci-in ka zanga, “K” tawh “Khristian” lo-in “C” tawh ka “Christian” hi. A sim peuhmah in a theih veve, leitung bup-a kizang kammal mah zang lel le’ng hoih ka sa hi. Ei’ kam-a om lah hi tuan lo mawk ahih manin mi’ a i zat veve, i leii in a lawh theih veve mi’ gelh bangin gelh pah mai lehang ka cihna hi.\nPawlkhatte bangin bel “Tapidaw” cih kammal peuh zong zang thei uh a, ei mite’ sungah, a diakdiak-in khualam khawnga te in,“Tapidaw” cih kammal bel nidanga ABM pawlpi a kici deuhte a lawhna vua a zat uh ahi hi. RC pawlpi, Tapidaw pawlpi, EBC pawlpi, AG pawlpi, cih bangin lo den uh hi. A peuhmah-in a Kawlkam khiatna leh i zatna mahmah kituak lo ahih manin leitung bup-a kizang, i leii in a lawh theih luat lel “Christian” mah zat pah lel ding hoih a sa pawl ka hi hi.\nI Topa’ min mahmah zong mun khat ah “Zeisu” kici a, a dang mun khat ah “Jesu” kici kawikawi hi. I Tedim Labu a kitei masate ah “Zeisu” cih kammal kizanga, Rev. S.T. Hau Go’ tei Xristian La, Tedim Kam sungah “Jesu” na zang hi. Hih laibu sunga late tua mun nih pana kila ahih manin min khat bek kimlai,“J” leh “Z”-a ki malgawm nam nih-in kizang hi. Zon-olna bangah a bul lam leh a dawn lamah om tuak zawzen hi.\nHih laibu ka bawlna ah Mangkama kigelh laibu tampi mah ka enkaak-a, mun khatkhat-ah laphuakte’ suah kum khawngte a na kilamdan hun peuh zong om zanzan hi. A kiphuahna thu mahmah zong khat’ gen leh khat’ gen kibang lo thei-a, hymn dawng khat in tangthu nih leh thum a nei thei mah zong hi lel leuleu hi. Tua ahih manin i theihsa thu khatpeuh tawh kituah lohna a om zenzen leh lamdang ngaihsut lo-a, tangthu a cingzaw-a i kan beh ciat ding hi mai ding hi.\nHih laibu ka bawlna ah mi kim’ deih la khempeuh kihel lo kha ding hi. Kei mahmah in zong ka hel nop pawlkhat ka hel theih loh om hi. A tangthu ka ngah zawh loh man ahi hi. Mai lamah Pasian’ deihna a om leh a bu nihna kibawl zo henla, hih sunga kihel lo la pawlkhat hihel-in, khangthak laphuaksiamte’ late zong tampi kihel leh, cih ka lunggulhna ahi hi.\nEi’ kam-a laibu bawl bel sum leh paii lamsangah meetna a om lo, supna hizaw thei den napi-in hih bang laibute ei’ kam-in om leh cih ka deih luatna-in hih laibu kong bawl ahi hi. Bang bang ahi zongin, kicing lo pipi mah-in tu-a ciang kong tun hi. Kicin lohna, khialhnate kimaisak-in, mai lamah a hoihzaw-a i hanciam ding kong thum nuam hi. A phat taak Pasian a kiphat nadinga a khang a khanga kiphuak hih late’ thu i theihna tungtawnin i Pasian’ minthanna i telna khang semsem ta hen.\nKhatvei khetna, bu 2000\nTedim, July 2005\nPrevious: January 1, 2015 Ni Thuthak (Tulaai Leitung Thuthang Tuamtuam Updates)\nNext: Jesu Suah Lundamna Thupha ~ Fr. Joseph Mungno\nZAM Thupuak :: 24 January 2016\nTrump in galtai Million 3 manlang takin kisualkik dinghi ci ~ Thang Khan Lian\nChristian Hymn te’ tangthu: Lungdam Huai Hi, Nang Kong Teel Ni\nBeh Siampu ~ Tual Khan Suan


url: =2014-03-02 ~ TBC-Y\nMarch 2, 2014 Program\nPosted on Tuesday, March 04, 2014by Htaung Kyint\nPosted on Tuesday, March 04, 2014by Siam Kim\nSanggamte aw, minthanna vang tawh a kidim Khris umin na om laitakun a pualam pianziate siksanin mi na deidan kei un.---James 2:1\nNewsweek Magazine pan 2010 kumin thukanna khat ah: manager 100 ah 57 in amau’ siamna nasep ahih sam hangin a ut luatlohna munah semkha ahih manin haksatna tuak thei uh hi, ci hi. 100 ah 84 in mihaute in nasep siam khinsa managerte bek semsak nuam, ci hi. 100 ah 64 in mihaute in mel le sa en-in nasep guan nuam ci-in gen uh hi. Tua bang nasep kipiakna zong deidanna ahi hi.\nTua bang maipha kipiaknate pen thu lamdang zong hilo hi. Pawlpi masa hun lai-in zong kimu thei-a, James in na thuhilh hi. Kiginkholh theihna ding deihna tawh James in: “Sanggamte aw, minthanna vang tawh a kidim i Topa Jesuh Khris umin na om laitak-un, mi na deidan kei un” (James 2:1). James in tua bang deidanna pen mizawng le mihaute tawh kikholhna kimu thei ci-in gen hi. Eite upna tawh kituak lo, ci-in zong gen hi. Pasian’ hehpihna zong lamkhialsak thei hi (tg. 9). Itna thu peeng sak a (tg. 8), mawhna zong ahi hi (tg. 9). Tua bang deidanna i zawhna dingin Jesuh’ hong gen: nang le nang na ki-it bangin na veengte na it in, cih lungsim puaciat ni.\nTua bang kideidanna hoihlo i hawlkhiat zawh nadingin midangte tawh i kihozia, i kikholhzia tawh Pasian’ itna kilangsak ding, hong kal ahi hi. – Marvin William\nMidang tawh na kithuah nading bang in nang hong tawsawn hiam? Apuathamte tawh hiam? Jesuh in mite a it bangin koici bangin nang zong it thei ding na hiam?\nJesuh i to-et tak ciangin, mite kineu-et (suk-et) thei nawnlo hi.


url: =Malaysia leh GST vai :: ZOMI DAILY\nposted on 5 March 2015 at 2:50 pm Lomkholna: Malaysia, News\nGoods and Service Tax (GST) vai zaksakna\nKa post sawm December pek hina pi mangngilh kha dektak veng ee.\nOng tung ding April 1, 2015 ni panin Malaysia kumpi in vanman (nekleh dawn lam bel tello)pawlkhat 6% lak ding gelna nei hi.\nGtn iPhone khat RM 2399.00 aman khat pen 6% ong gawm beh le uh 2542.94 ong man ding hi. Tua pen a zaukte in 2550 peuhmah in ong zuak ding uh hi. Tua danin a zuak kei uh a, 2399.00 mah in ong zuak mawk leh kumpi in Tax 6% a dawh(dok) ding pen 143.94 ahih manin nakpi in company in liau ding hi.\nVan khat 1488.00 aman pen a meet 78.00 bang ahih a, 6% gawmsa in a zuak kei uh leh 6% pen 89.28 ahih manin a meet uh genloh 11.28 kumpi Tax ah piak beh kul ding hi.\nTua ahih manin #Phone ahi a, van dang lei ding a neite in tu March kha sungin lei leng hoih mahmah ding hi. #Zomi a kuama ciatin thei tek ding kong deih sak hi.\nNa ki share sawn tek un.\nGST vai alunglut atheiciannuam te’n Malaysia Government Official Website ahi hih link http://gst.customs.gov.my/en/Pages/default.aspx panin ki simbeh theiding hi.\nPrevious: Nu Ngai Hau Cing (Tungzang, kum 81) in hong nusia\nNext: Cross AG Sunday Bulletin (March 8) & Choir Concert phawksak kikna\nNajib innsungpan sum akimanteng kisimkhinta, RM114 Million pha


url: =Zomi Bulpi leh Adawn ~ Pu Zokhai :: ZOMI DAILY\nposted on 14 March 2016 at 7:00 am Lomkholna: Article, Zokhai\nWritten on 6 November 2010\nTusung Zomi bulpi ahihkeileh Zomi pianciilna taangthu suutna, kinialna, kikupna omto zeel-a, Mikaang laai nangawntawh Pu Rev Hang, Pu Lian Uk, Pu ………… tuamtuamte’ gente I-sim uhhi. Pu Lian-uk honggelhpen “Chin” bullaak nuam-a, adawngte inzong “Zo”bullaak nuam uhhi. Zaii thei mahmah uh-a, Chin State buppi thamlo I-suunmang ahi Assam,Chittagaung, Manipur Naga avekpi-in huamsawm uhhi. Thupi mahmah-hi.\nKhatveivei “sakhi manlo, ngaltang tumh” pupate’ paunaak-pen ka gei-a Zomi ahihkeileh pau kibatpih, ngeina kibatpih sanggamte khatpeuh it zolo pi-in hia Kanpetlet hiam, Chitagong Hill Tracks sung-a I-pau, I-haam atheilo, ngeina kidang mi-ommuang khatpeuh a-it I-va kineih te-pawl agenna ahitam ci-in ka-ngaihsun-hi. Ngaihsutzia leh saanzia-bel akidang thei-vive ahihman-in akituak keileh telsiam sukpah ding-in amansa hiciat photle’ng.\nZomi a-it bulpi deuhleh Chin Dynesty vaai peuh-tawh abul kituhna kuppihna ahihi\nAmasa-in Chin kammal-pen thuneite’hong phuahsak Chin State sung-a minamte’ paukam sung-ah omlo (Mizo leh Paite laai sung-ah “c” zatna-a “Ch” zangh, cihlongal omlo)-hi. Seen Gam Kumpi aseemngei Kumpi-nam cihpen saanmawh (unacceptable) ahihi, banghanghiam cihleh 1800 kiim pan-a laailam siamna genloh tualgaal akido, akithat, puansilh naailo, anne naailo (sathau, ci, mehkan, buhsih, hoihtak-a akihuan an himhim ne naailo), sabet-tawh, lokhawh-tawh akivaak mite azenzen-in 1800 kiim-in Kawlgam aluutsuk hileh tuabang dinmun-ah (kumpi namte hileh) om ngeingei loding-hi. Ahangpen 1370 pekpek pan-in tuhun-a Kawlgam I-cihna leitang tung-ah Mon, Pyu, Kanyan, Thet cihte-in puansilh, anneek, ki-ukna, hausa nasep, gamkeek gaaldona thei-khin uh-a, tua hun-in Zomite ahihkeileh Chin State-a mite koi-ah omding, bangci khuasakding cih mitkha-tawh kimu thei-hi.\nMon, Pyu, Kanyan, leh Thet nung-ah Zomite tualgaal mahtawh abuaibuai hunsung-in Anawrratha, Thamein Param, Pyu Sawthi, Kyian Zittha, etc. cihte-in zaii tak-in gaaldo, gamkeek, kumpi seem, kizepzia, annekziak hoihkhom mahmahkhin cih I-gen ciang-in Zomite neumuhlua, Kawlte piimuhlua cihbang I-hihlohna I-telsiam dinghi. Deihna-ah, Chin akici Seen Gam-a kumpi namte hizenzen lehang Kawlgam-ah (I-pulehpate) aluut hun-in puan silhlo, niikteenglo leh anneekzia, anhuan mehhuanzia theilo zawzeen loding-a, amaute’ sahkhua dinmun-in Kawlte nangawn makaih zoding ahihman-in I-pupate Seen Gam-ah kumpi aseemngei Chin/Qing/Xhin te hilo ahihlam kimucian mahmah thei-hi.\nHihbang tengtawh (kei’ saanna) Chin I-kici phialzong-in Seen Gam-a minampi’ suante I-hi kei-hi. Chin akisuutzia tua minamlian pan-a daan-in kisuut ahihman-in saantheihlo, saanmawh ahihi. Kawlte-in bawmpua mualtungmi khempeuh “Chin” hongci ahihlam: Kate Chin, Naga Chin, Haka Chin, Tedim Chin (Kawlgam ka-om sung-a kazaak) cihteng hong minvawhna ziak-in ki-thei thei-a, nidang ciang-in Chin Chin peuh, Zomi Chin peuh hongcihsak khaakding-uh dahhuai mahmahhi, banghanghiam cihleh tuabang-in Kawlte-in hongci kha-leh Kawlte’ maai mu nuam-a athumang mahmah (tulaai tak-a kumpi’ thuzuuite mahbang-in) hongtam mahmahding dahhuai-khol mahmah aci I-hihi.\nAlangkhat-ah, a Chin-tawh kibih loh-in Zomi cihpen adeih apom leh alungkimpih sunsun miteng-in I-bul kankan lo-in, I-dawn (tuhun-a khangthakte) khuuituah-a, a-kinaai, khuakhat-a omte, gamseh khat-a omte, gamkhat-a omte lawmta leh unau lungsimpuak-tawh ki-uapding longal abul adawn kankan-a kiniallawh, ki-ellawh, kimaainopmawh zawzeending haiivaai simsim ding-in I-sehtheih nading naakpi lunggulh hihang. “Vata-zong alawmte’ laamna-ah laam, ngasa-zong alawmte’ leenna-ah leeng” pulehpate’ thuciin-in bangdeihhiam? Lawmlehgual kihualkhawm, leengkhawm, mapangkhawm hamtangding, banghanghiam cihleh ganhingte nangawn-in alawmte thei cihna ahi ding-in kasehhi.\nAhuamkim zoding pilna siamna leh thahaatna (power) I-neihleh thuhoih ahihsaam hang-in tuabang ahih kholkeileh eima’ omna, ei’ veeng-a Zomite, ei’Khuapiseh, gamseh, leh gam-a om Zomite-tawh laamkhawm-thei photphot lehang-a, tua khitteh khuadang, gamdang-a Zomite huamding kipan zawlehang thu-masa peuh ahizaw khadiam cihnop-huai mahmah-hi. Gentehna-in, Tedim Khuapi gei-a khuaneu khat-a Zomite huamzo naailo pipi-in Chittagong-a Bawmzo akici minamte va-huamsawm lehang paizia akhial hi-kha dinghi, banghanghiam cihleh “ama’ muhtheih a-u a-nau a-itlo mi-in muhloh Pasian it-ing acihleh mizuau ahihi” (St. John). Khangthu leh taangthu suutsuutding’ sang-in na-uppihte uhtawh kihuhtuahna hahkatding thumaan hizaw-hi (St. Paul). Minam liansak-nuam kisa-a zuau phuahding ahihloh mahbang-in minam mangngilh liang-a namdangte thupiitsakding hilo-hi, banghanghiam cihleh minam itna-pen itna-mah hi-a, itna neilo mite Pasian-tawh kizom lo-hi.\nMinam it ci-in minam-vaai atel khollo ahihkeileh a-uuk khollo ka’ sanggampa khatpeuh om hen-la, “Minam thupi vetkei” hongci zenzen ding-in sehlehang-a, tua ciang-in amah mudah mawkleng ka’ minam itna’ ziak-in ka’ laaizom-khat mudah cihpah limlimbel apaizia khial ding-in ka-um mahmah-hi. Tua hi-a, minam I-itciat mahbang-in minam abul leh adawn-tawh I-buaiding hun hi-nawn lo-a, tu-khanghun sung-a khangthakte I-laamkhawm, ma I-pankhawm theihding thumasapenpen ding-a ka’ upna hong-pulaak kahihi. Atelsiamnuamte’ ading-in zaaknop ding-a, atelnuamlote’ ading-in zaaknop lodinghi. Hihciang nong simsak lungdam-hi!\nPrevious: Sian anglai pan’ Luang thupha!\nNext: US gamsung khualzinna pawlkhat – 72\nSolkha tang nuai ah Tedim khuapi (8) ~ Hau Za Cin


url: =Joshua 5 | Siantongluan\nNitumna lam Jordan galkhata om Amor mite kumpite khempeuh leh tuipi gei-a om Kanaan mite kumpi khempeuh in, Israel mite in a kantan khit mateng amaute-a dingin Jordan tuite Topa in a kansakna thu a zak uh ciangin lungmang uh a, Israel mite hangin a lungsim uh a bei hi.\nTua hun laitakin Topa in Joshua kiangah, "Meisuang tem bawl in la, Israel mite a nih veina vun at kik in," a ci hi.\nTua ahih ciangin Joshua in meisuang tem bawl a, Gibeath-haaraloth munah Israel mite a vun a at hi.\nJoshua in amaute vun a atna a thu in: Egypt gam panin hong paikhia pasal galhang mite khempeuh, Egypt panin hong paikhiat khit uh ciangin lamkal sehnel gamah si khin uh hi.\nHong paikhia mite khempeuh vun a ki-at khit hangin Egypt panin hong paikhiat khit uh sehnel gam lamkala suak mite khempeuh a vun uh ki-at nailo hi.\nBang hang hiam cih leh amaute in Topa thu a ngaihlohna hangun Egypt panin a hong paikhia minam bup, galhang mite a sih khit dong kum sawmli sung sehnel gamah Israel mite lam pai uh hi. Topa in amau tungah a piak dingin a pu a pate tungah a ciamsa bawngnawi leh khuaizu tui bangin a luanna leitang a muhsak lohna ding thu amaute tungah Topa kiciam hi.\nTua ahih ciangin Joshua in vun a at mite pen, amaute tangin amah in a piansak amau tate ahi hi. Bang hang hiam cih leh lampi-ah amaute a vun ki-at nailo ahih manin vun at nailoh ahi uh hi.\nMinam bup vun ki-atna a man khit ciangin giahphual amau mun ciatah a dam mateng a om uh hi.\nTua ciangin Topa in Joshua kiangah, "Tuni-in note tung panin Egypt gamah sal suakin na minsiatna uh ka zialkhia hi," a ci hi. Tua ahih ciangin tua mun pen tuni dongin Gilgal kici hi.\nIsrael mite Gilgal-a giahphualah a om sungun tua kha a ni sawmleli ni nitakin Jerikho zanglei-ah Paisan Pawi a bawl uh hi.\nPaisan Pawi khit a zing ciang ni teekteekin amaute in tua gama piang silngo sawhloh moh leh ankan a ne uh hi.\nTua gama piang a nek ni uh a zing ciangin manna a bei ta hi. Israel mite in manna nei nawnlo uh a, ahih hangin tua kumin Kanaan leitanga piangte a ne uh hi.\nJerikho khua kiangah Joshua a tun ciangin a khuadaktoh leh, a khutsungah namsau dawhsa tawh mi khat a mai-ah na ding hi. Ama kiangah Joshua pai-in, "Ko pawl na hi hiam, ahih kei leh ka langte pawl na hi hiam?" a ci hi.\nAmah in, "Hilo hi; Topa galkapte a ukpa-in tu-in kong pai hi," a ci hi. Joshua zong bok sukin bia-in ama kiangah, "Ka topa in a nasempa bang hong sawl nuam ahi hiam?" a ci hi.\nTua ciangin Topa galkapte a ukpa in Joshua kiangah, "Na khe panin na khedapte suah in. Bang hang hiam cih leh na dinna mun a siangtho leitang ahi hi," a ci hi. Tua bangmahin Joshua a gamta hi.


url: =Biakna hanga kigal neihna ~ Dr. Ngul Khan Pau :: ZOMI DAILY\nposted on 17 April 2016 at 10:29 am Lomkholna: Article, Biakna, Ngulkhanpau\n(Piancilna 4:1-10) 1996 kum in Samuel P. Huntington in a gelh ‘’The Clash of Civilizations and the Remaking of World Order’’ cih New York ah kikhahkhia hi. Tua laibu sungah leitung civilization tuamtuam gen penin nei hi. Tua a gente hang mah in kigal bawlna hong om ding zong na genkhol hi. Tua civilization i gen ciangin a tamzaw biakna tawh kikhen thei lo ahih manin a tawpna ah biakna hangin kigal bawlna piang ding hi, cih ngaihsutna na gelh khin zo hi.\n1999 kum in Eastern Mennonites University, Virginia ah kha thum sung Summer Peace Building cih American Baptist-te thusiamna tawh ka kah hi. Tua lai-ah nipi kal khat sung ka thusin uh ‘Religion as a source of Conflict’ (Biakna kigal neih kipatna) ka phawk kik hi. Tua thusinna hong hilh ka siapa uh Rabbi Mark Gobin, Israel mi hi a, Washington DC ah teng hi. Ama tung panin leitungah biakna kigal bawlna leh kidona in kizang toto ahih lam ka mu uh hi. Crusaders-te bangin Jerusalem panin Muslimte nawhkhiat ding leh thahlup ding amau tup hi a, tua bangin kuamah itna nei loin na that takpi uh hi.\nA beisa kum 2015, January 7 ni-in Muslim thautawi ten Paris khuapi a Charlie Hebdo office ah lutin mi 12 that uh a, mi 11 tak liamsak uh hi. Bang hangin hih thukizakna phualpi a semte kaplum uh hiam cih leh kamsang Mohammad tua Charlie Hebdo thukizakna ah tam veipi cartoon in a khel nono tawh a suah manun zadah uh hi. France mite ngaihsutna ah biakna leh civilization suakta takin zat ding hi a, tua bangin a kigelh ciangin zahkona hi loin thu theihna ding leh khantohna ding lametna hi. Ahi zongin Muslim thautawi ten a biakna makaipa uh kisimmawh sak ci-in ngaihsun ahih manin thuak haksa sa uh hi. Biakna hangin kithahna piang cihna hi.\nDr. Dee Haan in Radio Bible Class laibu ah Cain nasepna leh Abel nasepna tawh kisai hih bangin na gen hi. Pasian geelna ah mihingte hong pungin, leitung luahsuak ding ci hi. Tua hangin kithehzak ding, kikhenzak ding Pasian geelna hi a, mihing geelna pan in mun khatah tengkhawm ding, kikhen lo ding cih hi. Tua hangin Cain in lokho nasep sem a, Abel ganhing tuu kempa ahi hi. Amau nasep i ngaihsut ciangin siatna leh hoihna om tuam lo tawh kibang hi.\nAhi zongin Dr. Haan genna ah, Pasian in mun khatah tengin, khuasat ding deih masa loin amau leitang mai-ah khangin, pungin luah dim dingin a gen laitakin, lokhopa in mun khat bekah tengsuak ding ngim ahih manin Pasian in ama lunggeelna lungdampih lo hi. Abel ahih leh tuucing ahih manin vak kawikawi pai kawikawi ding pen a nasep hi a, tua bang gamtatna Pasian deihna hi, ci hi. Tua hangin Hebru laigelhpa in Abraham, Isaac leh Jacob dongin puanbuk sungah teng cih ciamteh hi (Pian 11:9). Bang hangin puanbuk sungah teng uh hiam cih leh amau pai koikoi hi cih a kitheihna hi.\nSin theih ding thu tampi a om hangin ka gen nop bulpi pen thu thum khawng ahi hi. (i) Biakna a taktak leh a taktak lo om hi. Abel leh Cain biaknate i et ciangin a taktak leh a cing lo om cih kimu thei hi. Leitung biaknate i et ciangin eima biakna ciat-ah kihahkat mahmah hi. Guwahati khuapi sungah Muslimte minaret tampi om hi. Zingsang nai 4 in tua munte panin thungetna awging paungaihna zangin hong kiko khia gige uh hi. Hare Ram Hare Krishna pawlte (Hindute) zingsang nai 4 in tho uh a, nai nih sung Hare Ram Hare Krishna cih bekbek a gen khit uh ciangin amau biakna tangkopih dingin kiging khin zo uh hi.\nTua bang sungah Jesu tawh kizopna nei in Pasian ta hihna kitelte i hamphatzia kigen thei lo hi. (ii) Biakna hanga kithahna innkuan sungah kipan hi. Sihna a mu ngei lo innkuan masa pente innsungah amau mit mahmah tawh sihna hong mu uh hi. Adam leh Eve adingin amau khialhna in kha sihna bek tun loin pumpi mahmah ah zong sihna tun takpi cih a khatvei muhna uh hi ding hi. Biakna hangin sihna ciang i tun loh hangin kitel khialhna, kimuhdahna leh kiho theih lohna tam veipi i tuak khin zo uh hi. Biakna hangin ei tawh kipawl lote it loh leh khual loh phamawh i sa kei uh hi.\nJesu ading nasem i kisak lai-in ama itte tungah dahna lungkhamna i tun thei zel uh hi. Fellowship a kikhawmte zong awkaih kibang hong tam deuh ciangin tuam kikhop ding ngaihsutna om in ki-it mahmah a semkhawm i kisak lai-in kikhenna hong om hi. Biakna min tawh i sep tampite Khristian vai het lo na tam mahmah hi. (iii) Kithahna masa penpen biakpiakna tawh kizom hi. Cain in Abel a thahna hang i et ciangin biakna panin hong kipan hi cih i gen khin zo hi. Biakna in kigawmna leh itna sangin kimuhdahna leh kituambawlna hong tun thei tawntung hi. Mawhna hangin i biakna nangawn siatna in hong zo khin na hi gige hi.\nI theih loh kalin i biaknate Cain biakna tawh na kigamla khawl lo thei hi. Tua hangin Topa Jesu in Samaria numeinu tawh biakna thu a kihona ah, “Pasian pen kha hi a, a bia mite in zong kha leh thuman thutak tawh a bia ding uh hi,” na ci hi (John 4:24). Rev. Dr. L.J. Sangma in a thugenna khat ah pawl kikhenna thu hih bangin a gen ka za ngei hi.\n“Khua khatah pawlpi kikhenin a kigamla lo-ah biakinn nei tuak uh hi. Nipini zing kikhopna ah pawlpi khat in kipatna dingin la, “Will there be any star, any star” (Ka lutung aksi tang a om diam, a om diam?) cih la sa uh a, a dang pawlpi khatte in, “There’s not a Friend like the lowly Jesus: No, not one! No, not one!” (Jesu bang lawm a dang om kei, khat bek zong om lo hi) cih sa uh hi. “Ka lutung aksi tang a om diam?” a cih laitakun a kianga pawlpite in “khat bek zong om lo hi,” ci-in a dawng tawh kibang hi,” ci hi. Topa in biakna hangin kigal bawlna sungah buai lo dingin leh amah it ding, ama it mite it thei dingin thupha hong pia ciat ta hen. Rev. Dr. J.M. Ngul Khan Pau\nPrevious: Tedim News (17 April 16)\nNext: Tulaai Leitung Thuthang Tuamtuam updates April 16,2016\nAustralia Football Champions lakah Zomi 1 kihel\nZBCA – America in Zomi bup ading nahoih sepsawm mahmah ~ Sia Pau Khai